Амировасул рахъккуразул пресс-конференция\nАмировасул рахъккун 12 апрелалда митинг тIобитIизе къасд гьабуразул пресс-конференция, Махlачхъала, 16Aпр2014\nЖидее бокьун букIанин СагIид Амиров вугеб захIматаб хIалалде кIвар буссинабизе ва гъал-магъиралгун ахIвал-хIал хIалуцинаби жидер мурад букIинчIин бицун буго Амировасул рахъккун 12 апрелалда митинг тIобитIизе къасд гьабураз арбагI къоялда Махlачхъалаялда кьураб пресс-конференциялда.\nПресс-конференция тIобитIараз бицана жидее СагIид Амировасул рахъкквей гуреб, лъилнигун гъалмагъир ва рагъ-кьал гьабизе къваригIун букIинчIилан, Дагъистаналъул тIалъиялъ ва жанисел ишазул бетIерлъиялъ жалги къуваталъул идарабазул вакилзабиги ургъунго цоцаде тIамунилан.\nПресс-конференция бачунев Дагъистаналъул Халкъияб Мажлисалъул депутат ХIасанов МухIамадица бицана, жив депутат вугин ва жинда квер хъвазе бегьуларин абуниги, полициялъ ккурал митингалъул гIахьалчагIазда гьоркьове кканила живгийилан. Митинг тIобитIулеб къоялъ полициялъулазул щияб гали къанун хвезабилъун букIанин рикIкIунеб буго гьес. Гьединго депутатас бицана щибниги гIайиб гьечIел митингалъул гIахьалчагIиги, гьадинго нухдасан тира-сверулел рукIарал гIадатиял гIадамалги ккунин полициялъ ва руханилан.\nГьеб дандеруссиналда гIахьаллъи гьабуна митингалъул заманалда жий юханин лъазабурай МахIачхъалаялдаса цIикIкIарай чIужу Байбалаева ГIайшатги. Гьелъ бицана жинда цере щибго гIайиб гьечIел гIолохъаби рухизе лъугьанила полициялъулал. Гьеб мехалда нужаца гьабулеб жо щибиланги ахIдон гьел васал жинца каранде къараб мехалда жиндаги щвезабунила цо чанго тIилилан. ГIайшатица жеги бицана жинда гIумруялда жаниб тIоцебе гьеб къоялъ полициялъулазухъ бихьанила электрошокер. Гьебги босун низамцIунулев жинде гьесулев мехалда дуе щибин къваригIун бугеб, дица щибго бегьулареб жо гьабулеб гьечIо гуриян абун хадуб, гьалъул бадиевеги валагьун кьурун вуссун ун вуго гьев чи. Жинда кьабизабичIониги, гьенисан ккун рачун унел гIолохъабазда, гьездаго цадахъ ккурал цIикIкIарал чагIазда гьеб кьабибазабулеб бихьанила жиндидайилан бицана гьей гIаданалъ.\nГьединго пресс-конференциялда гIахьаллъизе вачIун вукIана инсанасул ихтиярал цIунулев, жамагIатчи Расулов Русланги. Гьес бицана гьеб митингалде жив я Амировасул рахъккун яги Дагъистаналъул бетIер ГIабдулатIипов Рамазаниде дандечIун вачIун вукIинчIилан. Гьадинго жиндирго къваригIелалъ къватIиве вахъарав чиясда «Россия» кинотеатр полициялъулаз сверун ккун батун буго. Щиб кинилан цIехараб мехалда гьез абун буго жидеда щибго жо лъаларила, радалалдаса нахъе гьаб бакIалде гIадамал ракIаризе риччагейин абун буюрухъ кьун бугила жидее. Гьениб лъугьунеб-толеб цIехеза низамцIунулезул кIудиясде аскIове щун вуго Расулов, гьеб мехалда гьев полициялъул подполковникас жидеца гьабулеб –толеб дуда яги цониги батIияв чиясда бицине кколарилан абун хъачIго жавабги кьун, гьес тункун речIчIизавун вуго Расулов Руслан. Гьениса ккун вачун МахIачхъалаялъул Советский мухъалъул полициялъул бутIаялде вачун вуго гьев.\nГьениб 7 сагIатги бан гьебго мухъалъул диванханаяда гьесда тIад диванги гьабун, гъалмагъир гьабиялъухъ ва изнугьечIого тIобитIараб митингалъулъ гIахьаллъи гьабиялъухъ, 3 азарго гъурущ гIакIаги къотIун буго гьесда тIад. Жив гьеб хIукмуялда рази гьечIин, гьелда тIасан жиндица Дагъистаналъул прокуратураялде гIарзаги хъван бугин бицана Расуловас.\nПресс-конференция гIуцIараз бицана гьеб ахIиялъе гIиллалъун кканила прессаялда ва интернеталда митингалъул хIакъалъулъ мекъи-мекъи баянал кьун рукIин. Гьениб хъвалеб бугила жидеца гIарацги кьун данде гьарун рукIанила гьеб митингалде гIахьалчагIи ва гьелде тIадеги ургъунго республикаялда политикияб ахIвал-хIал хIалуциналъе тIобитIанила жидеца гьебилан. Лъиениги гIарацги кьун букIинчIила жидеца , гьелъулги цойгидал гьеб митингалда хурхун ругел суалазе жавабал кьезелъун тIобитIанила жидеца гьаб тадбиргийилан.\nЖурналистаз, нужеда лъаларищила такъсиргьабиялда щаклъи бугев чиясул рахъ ккун акциял тIоритIи къануналъ гьукъараб жо букIин ва гьеб цIех-рехалдегун диваналде тIадецуй гьаби кколеблъи бичIчIулеб букIинчIищилан цIехараб мехалда, ХIасанов МухIамадица лъазабуна жидеца лъидениги тIадецуй гьабулеб букIинчIила, жидее цохIо Россиялъул президент Владимир Путинида гьаризе бокьун букIанила гьев сакъатав, унтарав чиги вугелъул, гьесда тIад гIайибги чIезабун гьечIелъул захIматал шартIазда течIого гьев санагIатаб бакIалде вачейин ва гьесул иш дурго контролалда гъоркье босейилан.\nАмировасул чагIи ана МахIачхъалаялъул мэриялдаса\nАмировасул митингалдаса лъутулел


Лъалхъе росу — Аварский видео портал\nГлавная → Видео → Росаби → Лъалхъе росу\n1890 / +5\nДагъистаналъул гIелмияб централъул МацIалъул, адабияталъул ва маданияталъул институталъул директор МухIамад Ибрагьимович МухIамадовас, жиндирго Рулдаб росдал мисалалда бицунеб буго магIарухъ росаби чIунтулел рукIиналъул хIакъалъулъ.\n<iframe width="420" height="315" scrolling="no" src="//avartv.ru/embed/123" frameborder="0" allowfullscreen></iframe>\n0 # 3 марта 2013 в 09:48 0\nВаллагь ц1акъ рак1 пашманлъизабулеб передача буго!\nАдминистратор # 3 марта 2013 в 11:11 +1\nГьал росаби ч1унтиялъул суал ц1акъ зах1матаб ва т1олго маг1арулазда унтулеб суал буго. Бокьилаан гьаб роликалъухъ балагьараз гьаб суалалдасан жидерго пикраби загьир гьаризе. Нужер х1исабалда бугищ гьаб унтуе дару? Росабазда ц1ияб рух1 бижиялъе щиб гьабизе кколеб? Г1иц1го пачалихъалда барабищ гьалъул г1илаби ругел ялъуни жалго г1адамаз рах1ат т1аса бищулебищ бугеб?\nКайтмаз # 10 марта 2013 в 08:16 0\nРосуни лъик1го лъалхъун бих1анин,росдал г1адамал гьоркъо гьоркьониги гьенир лъалхъизе рач1унел рук1арал аниц1акъ лъик1аб бук1инан.Маг1арулаз лаказдасан лъик1аб мисал босич1ого къадараб босулеб бихьана...Гьев Мух1амадги мадарав чи ватилилан ккун бук1к1ана,амма к1удияв вахьна вук1ун вуго,жиндирго росулъ бугеб умумузул мина къач1ан ч1езабизе бажарич1ев.Макьабаца г1орц1ун ч1езавурав вихьана гьевги.Ле,маг1арулал,даргияздасан босе мисал...кире кканиги умумузул росулъ мина бач1евги умумузухъан щвараб къач1ач1евги нагагьги ватиларо!Мах1царал шагьаразда диваналда регун рук1инч1ого рии г1аги росабалъ рехе ,льималги цадахъ гьенире рачун, к1вах1аллъарал нужорго руччабиги цере цере гьениего къот1ун... Роццие лъар к1анц1изег1ан пъараг1лъиялда ч1ч1еч1ого ,маг1арухъ,х1алалаб бац1ц1адаб умумузул ракъалда нахъе гали бахъизе бак1к1ал х1адуре!!! Ва салам ва калам.\nРамазан # 5 мая 2013 в 10:04 0\nodtl # 11 марта 2013 в 16:02 0\nНилъерго росу,рукъ цIуни буго щивав чиясул тiадаб жо! Щибаб соналъ риидал росулъе щваравго,дагьабго ремонт гьабуни гIола! Хварал эбел-имсул рухIал роххун рукIина! Дица гьедин гьабулаха!\n0 # 12 марта 2013 в 10:16 0\nКвер бакъейги дур вац\nСайпулагьилазул МухIамадханасул МухIамад سايفۇلاهێلازۇل مۇحامادخاناسۇل مۇحاماد # 18 марта 2013 в 00:47 +1\n0 # 18 марта 2013 в 01:14 0\nщиб ккараб вац?\n0 # 21 марта 2013 в 10:07 +1\nХъайтмаз, МухIамадица бицунеб хабар гIицIго цо гьесул ялъуни гьезул росдал бугеб гIунгутIи гуро. Гьес бихьизабулеб буго гIаммал магIарулазул унти. Гьелъ берал рагьизе бегьула гIемеразул, ургъизе тIамизе вуго щивав жиндир гIагараб ракьалда бугеб минаялда, ракьалда, рухIияб нахърателалда.\nСон МухIамад гьелде регIичIого хутIиялъ ялъуни гIолохъанлъиялъул ургъелгьечIолъиялъ иш гьелде ккун батани, гьес жакъа цойгидал тIамулел руго добго молодул гIагалде бегьараб галуда тIад ургъизе. дун божула, гьес жиндирго мина цIи гьабизе букIиналда.\nХЪайтмаз # 8 мая 2013 в 12:18 0\nИсмаг1ил,гьелдаги разияв вуго. Гьев саламатав маг1аруласе,Мух!амадие,росулъ ч1унтулеб бугеб умумузул мина къач1азе рух1 г1олеб батич1они...гьищт1еян абе,бищун цеве кумек гьабизе дунги гьесда аск1ов эхетила.Мун дидасанги цеве гьесул азбарлъуе щун ватани кумекалъе,бахъун бисмилагун дур кверги данде къала)\n0 # 6 мая 2013 в 16:25 0\nлъик1са гуро лъик1!\nРосдалги дунялалъулги шагIир\n1061 10 0 Маданият\nГьоцIдерил ГIортIаколо - гIасрабазул гъварилъудасан\n1388 9 0 avartv ялъул...\nАвар адабияталъул дарсил цо бутIа\n2647 9 8 Мактаб\nСУГЪРАЛЪ РОСУ -80 сонал\n879 8 0 Росаби


Гьаб кагъат битІулеб буго чапарлъун тІаса вищарав ва Аллагьасдасан рещтІараб Рохалил хабар лъазабизе тарав Павелица – ГІиса МасихІил лагъас.\nГьеб буго аварагзабазухъе рещтІарал ТІухьдузда цебеккунго Аллагьас загьир гьабизе рагІи кьун букІараб Рохалил хабар.\nИнсан хІисабалда Давудил наслуялъул васлъун кколев, Илагьияб РухІалъул рахъалъ босани, кІудияб къудраталъ хваралъуса вахъинавидал, Аллагьасул вас вукІин загьирлъарав нилъер ТІадегІанав ГІиса МасихІил хІакъалъулъ хабар буго гьеб.\nГьесдалъун щвана дие баркат ва гьесие гІоло киналго халкъазул гІадамал божи-иманалдалъун Аллагьасе мутІигІлъейилан ахІизе чапарлъи.\nГІиса МасихІил умматлъун лъугьине ахІаразда гьоркьор руго нужги.\nНилъер Эмен – Аллагьасул ва ТІадегІанав ГІиса МасихІил баркатги саламги лъеги Рималда ругел киналго Аллагьасе рокьулел гІадамазда, иман лъуразул агьлулъун лъугьине Аллагьас тІаса рищаразда!\nБищунго цебе – тІолабго дуниялалда нужер божи-иманалъул цІар тІибитІун бугелъул, ГІиса МасихІги рехсон, дирго Аллагьасе рецц гьабула дица.\nЖиндир Васасул хІакъалъулъ Рохалил хабар тІибитІизабун, ракІ-ракІалъго дица хъулухъ гьабулеб бугев Аллагьасда лъала: щибаб дир дугІадулъ кидаго ва нахъаса къотІичІого рехсола нуж. Дица Аллагьасда гьарула, гьесие бокьани, гьанжегІаги нужехъе вачІине рес ккагиян.\nДир гъира буго нуж рихьизе. Бокьун буго цо илагьияб хазина нужее бикьизе – нуж къвакІун чІезе,\nнижерги нужерги божи-иманалъ нилъер ракІбатизабизе.\nДун налъулавлъун ккун вуго адаб бугелги гьечІелги халкъазул, лъай бугелги жагьилалги халкъазул.\nГьединлъидалин нужеда, ай Рималда ругезда, гьоркьоб Рохалил хабар тІибитІизабизе дие цІакъ бокьун бугеб.\nДун тІубанго божула Рохалил хабаралда. Киналго иман лъуралал – цин жугьутІал, цинги цогидал халкъал – хвасарлъизарулеб илагьияб къудрат буго гьеб.\nГьелъ загьир гьабула, гІицІго божи-иманалъухъ балагьун гурони, инсан Аллагьас ритІухъ гьавуларевлъи. ТІухьдузда хъван бугелъул: «РитІухъав инсан жиндирго божи-иманалдалъун чІаго хутІила».\nЗобалаздасан Аллагьасул ццин рещтІунеб буго жидер квешал ишаздалъун хІакъабщинаб чІинтІизабулел гІадамазул щибаб квешлъиялдеги пасалъиялдеги.\nЖив вукІин гьес загьир гьабун, гьезухъе щун бугелъулха Аллагь лъаялъул гІелму.\nАллагь вихьунгутІиялъул хІикмат дуниял бижаралдаса нахъего якъинго загьирлъана, кинабго загьирлъана гьес бижанщиналдалъун. Гьеб хІикмат ккола гьесул абадияб къудратги БетІергьан вукІинги. Гьединлъидал гьездаса гІайиб кибе инеб?\nАллагь вукІин лъаниги, гьесие цІар-рецц гьабичІо гьез. Гьезул гьодорал пикраби гІадада ана, гІакълу гьечІолъиялъ гьезул ракІалги бецлъизаруна.\nЖал гІакъилал ругилан чІаниги, гІабдалзаби ратана гьел.\nХвел гьечІев Аллагьасе гьабичІого, гьез гІибадат гьабуна холел-унел гІадамазул, хІанчІазул, ункъхІатІилал хІайваназул ва ракьалдасан шурулел жалазул суратазе.\nГьеб сабаблъун Аллагьас гьел кьуна жидерго рекІелъ рижарал хъубал къасдазул кверщаликье, – гьединлъидалин жидерго чурхдуздалъун гьез цоцазе хъублъи гьабулеб бугеб.\nАллагьасул хІакъаб рагІи гьез гьерсихъ хисана. Кинабго жинца бижарасе гьабичІого (Абадияб рецц гьесие, амин!), гьес бижаралъе гьабуна тІагІатги гІибадатги.\nГьеб сабаблъун Аллагьас гьел кьуна инжитал къасдазул кверщаликье. Гьезул гьениб руччабазгицин, чІужугІаданалъе тІабигІиябги хисун, хІалтІизабулеб буго тІабигІияб гуребаб.\nГьединго бихьиналги, руччабазулгун бусен цолъиги рехун тун, жалго жидедего хІасрат бергьун лъугьунел руго. Бихьинчияс бихьинчиясдехун хъублъи гьабун, гьез жидедаго тІаде цІалеб буго гьеб къосин сабаблъун жалго мустахІикълъараб тамихІ.\nАллагь лъаялъул гІелму гІадахъ босизе бокьичІелъул, гьес гьел кьуна пасалъиялъул кверщаликье, – гьабизего бегьулареб жо гьез гьабизе.\nКина-щинабго пасалъиялъулги, квешлъиялъулги, хъантІиялъулги, ццидалги цІун руго гьел. ЖахІда-хІусудги, чІвай-хъвейги, дагІба-къецги, хІилла-рекІкІги, инжитлъиги цІикІкІун буго.\nГьез мацІ гьабула, нахъасан гаргадула, Аллагьги гьезда рихун вуго. Гьел чанкІкІунги руго, чІухІунги руго. Жалго жидецаго реццизе ва квешлъи ургъизе махщелги буго гьезул, эбел-инсухъги гьел гІенеккуларо.\nГьезда намус гьечІо, рекІелъ гурхІел гьечІо, рахІмуги гьечІо.\nГьедин хьвадарав чи чІвазе кколилан Аллагьасул амру букІин лъаниги, жидецаго квешлъи гьабураб гІечІого, гьеб гьабулел цогидалги реццула гьез.


Школазда къватIисел пачалихъазул мацIал малъи нахъе бахъизе бегьула кватIичIого. Гьеб пикруялъул рахъ ккуна Владмир Путиница, 23 декбаралда Лъай кьеялъул суалал гьоркьоб лъураб Пачалихъалъулаб Шураялъул данделъиялда. Кинаб бугеб гьелда тIасан жалго мугIалимзабазул ва цогидазул пикру?\nРоссиялъул школазда къватIисел пачалихъазул мацIал кьеялъул суал Пачалихъияб советалъул данделъи тIобитIилалдего борхулеб букIана Россиялъул хIакимзабаз ва Пачалихъияб Думаялъул депутатаз. Гьедин 20I4 соналдаго гьелъул бицен гьабун букIана ЛДПР партиялъул нухмалъулев Владимир Жириновскияс. ГIелин, заман щванин школазда къватIисел мацIалги, гединго миллиял мацIалги малъи къотIизабизеян абун букIана гьес. 23 декабралда Пачалихъияб Советалъ тIобитIараб данделъиялда нахъеги борхана гьес гьеб сула президент Владимир Путинида цебе. Сундуе къвариIгурал жалин гьел пачалихъиял мацIал, гьале жинда лъалин лъабго ункъониги батIияб мацI, амма гьелъул жинде щибниги пайда гьечIин абуна ЛДПР партиялъул нухмалъулес. Гьелъул бакIалда интернаталги, инсанасе тарбия кьеялъул дарсалги рагьизе кколин школазда бихьинчи бихьинчилъун вукIине куцалел дарсал хIажат ругин.\nКъватIисел мацIал малъиялдалхун хIинкъ бугин нилъеца гIун бачIунеб гIелалда гьоркьор нилъеего оппозиционарл куцазеян аблеб буго Жириновскияс. Владимир Путиница рагIи кьун буго гьеб суалалда тIад ургъизе.\nЖакъа Россиялъул регионазд ругел цIикIкIунисел школазда къватIисел пачалихъазул мацI малъулеб буго. 90 –абилел соназда хадуб цо-ца бакIалда гьелъул шататал къаниги гьел жакъа малъула школазда. Дагъистаналъул шагьараздагун росабалъги гIемерисеб бакIалда гьелъул дарсал кьола жакъаги. Щибиланха абулеб бугеб гьелда тIасан къватIисел мацIазул мугIалимзабаз. Мисалалъе Казбек мухъалъул Гуни росулъ анцIгоялдасаги цIикIкIун соналъ ингилис мацIалъул дарсал кьолей йигей Ильясова Балица гьадин загьир гьабуна жиндирго пикру.\nИльясова Бали: « Дица рикIкIуна Жириновский гьеб бакIалда кутакалда мекъи вугилан. КъватIир пачалихъалде ккани гурони гьезул мацI къваригIунарин абураб жо битIун гьечIо. Чан чи къватIиса пачалихъалде унев мацI камил гьабизе гIололъунги. Шекспирил, Джек Лондонил, Гетел асарал щвалде щун цIализе гIологIаги къваригIуна гьеб мацI, гьеб цо.\nКIиабизе бугони, нилъ гIумру гьабун руго нанотехнологиязул гIасруялда. Инсанги техникаги кутакалда церетIун руго. Интернеталъ пачалихъазд гьоркьоб букIараб гIурхъи нахъе бацIцIун буго. Гьелъул хIасилалдаги чиясе чара гьечIого хIажалъулеб жо бугин рикIкIуна дица цоги пачалихъазул мацI. Гьединго хIалтIуде росулеб мехалъги чара гьечIого кьолеб суал букIуна къватIир пачалихъазул мацI лъалиш дудаян ва гьеб лъалеб батани дур цогидазад цебеги тIокIлъи букIуна. Нилъерго махщалил хIалбихьиги цоцае рагьизе, гъозул гьечIеб нилъедаги бицине кIиябго пачалихъалъе цIакъ кIвар бугеб жо буго цоцазул мацIал лъалел ругони».\nНижеца гьединго лъазабуна гьеб суалалда тIасан цIалдохъабазул кинаб пикру бугебали. ХIажат бугиш жакъа Дагъистаналъул школаз къватIиса пачалихъалъул мацI абураб суал кьуна нижеца гьезие ва гьале гьез кьурал жавабалги:\n-КъватIисеб пачалихъазул мацI къваригIунеб жо буго ва гьеб букIине ккола. Мисалалъе босани гьеб хIажалъула бухгалтериялда яги программированиялда. Цогиги, къватIисел хIукуматазде индал гьенибги гьеб къваригIунеб жо батула, щай гурелъул гьенир гIемерисезда лъала ингилис ва гьелъ бигьалъизе гьабула гьенив вукIа-вахъин.\n-Дир пикруялда ингилис мацIалъул дарс бищун къваригIунеб дарсазул цояб буго школалда. Щайгурелъул, киве мун аниги дуе кумекалъе батулеб жо буго гьеб лъай. Дир имгIал Испаниялда вукIаго жиндирго гIагарав чиясул рукъ балагьулев вукIана кивехун инеяли бичIчIуларогун. цояс аскIовеги вачIун цIехон буго гьесда ингилис мацIалда дуе кумек къваригIун бугищалин. Гьесда ингилис мацI лъалеблъи бихьарав дир имгIалас цIехон буго гьесде нух ва гьедин гьесда жиндирго гIагарав чи ватана. цогиги мисалалъе программистасе къваригIунеб мацI буго гьеб. киналго программаби цин ингилис мацIалда гьарула ва цинги гIурусалде таржама гьабула. Ва гьеб гуреб цогиги гIемерал профессиязда цIакъ къваригIуна ингилис мацI.\n-Ингилис мацI нахъе бахъиялде дир квешаб бербалагьи буго. Гьеб къваригIунеб дарс буго. КъватIисел хIукуматазде ккани гьенибги батулеб жо буго мацI лъай.\nЦIех-рех гьабуразда гьоркьосан МахIачхъалаялда микьабилеб классалда цIалулев МухIамадарсуалица рикIкIунеб буго хIажат гьечIин жакъа къватIиса пачалихъалъул мацIазул дарсалилан.\nМухIамадрасул, 8-б классалда цIалулев «КъваригIунеб жо гуро гьеб ингилис мацI гьаниб.? Щибизе гьеб нилъее Россиялда, Махачхъалаялда ругел чагIазе. Гьаниб гьеб мацIалда гIаданцин гаргадуларо. Диеги бокьуларо гьеб мацI. Гьелъул бакIалда гIараб мацI букIарабани бегьилаан. Гьединго цогидазеги ихтияр кьолеб букIарабани школалда дуе бокьараб мацI тIаса бищизе, цIакъаб букIинаан.\nДагъистанлда къватIисел мацIазул мугIалимзаби хIадур Дагъистаналул Пачлаихъияб ва педагогикияб университеталъул къватIиел мацIазул факульеталда. Мисалалъе Дагъистаналъул пачалихъияб педагогикияб университеталда къватIисел мацIазул факультет рагьаралдаса гьез къватIиве виччан вуго 10 азариддаса цIикIкIун къватIисел мацIазул мугIалим. Махщел камил гьабизелъун гьезул чангиял цIалун руго къватIисел хIукуматаздаги. Гьединго МахIачхъалда рагьун руго «Лингва +» «Английский для всех» ва гьел гурелги къватIисел мацIал малъулел хасал школалги.


Полициязе кьун буго туснахъалъул цо-цо сон\nМоскваялъул Никулинский абулеб диванханаялъ туснахъалъул цо-цо сон кьун буго кIиго полициясе. Гьелъие гIиллалъун ккун буго гьелги ралагьун рукIаго тахшагьаралъул Матвеевский абулеб базаралда дагъистанияс полицияв квешго вухи.\nКIиявго полицияв лъазавун вуго жидерго хIалтIи хашго гьабиялъе гIайибияллъун.\nМоскваялъул Матвеевский абулеб базаралда исана 27 июлалда дагъистаналдаса 20-гIан чияс квал-квал гьабулеб букIуна полициялъе жидер ракьцояв ккун вачун ине. Полициялъул гьесда букIун буго цо яс инжит гьайизе хIал бихьиялъул щаклъи.\nГьениб букIараб цуцу-хъухъуялде гьоркьове лъугьарав капитан Антон Кудряшовасул нодо хунтIун букIана. Лъица букIаниги кьабунищ яги аскIоб букIараб автомашиналда тункунищали лъазабулеб букIинчIо.\nПолициялъ ккун рукIана Дагъистаналдаса рос-лъади Расуловал МухIамадги ХIалиматги. Итни къоялда Россиялъул ЦIех-рехалъул комитеталъул официалияв вакил Владимир Маркиница лъазабуна букIана гьеб ишалда сверун хIалтIи унеб бугин ва хасго хал гьабулеб бугин полициялъул Очаковоялъул бутIаялъул нухмалъулев хисулевлъун вукIарав Станислав Соловьевас базаралда ричарулезухъа рищват босулеб букIанищали.


МухIарамкент мухъалъул Самур росдал жамагIаталъ гьеб росдада аскIосан чвахулеб Самур гIорда лъимкьабулеб станция баялде дандечIей гьабиялъе жидерго росдал хасаб жамгIияб шура гIуцIун буго.\nГьеб дандечIей байбихьана 20I3 соналъул апрель моцIалъ Самур гIортIа Дагъистаналъул бетIерасул программаялда рекъон лъимкьабулеб станция базе лъугьаралдаса нахъе.\nГIадамаз абулеб буго гьеб станция баялъ БагIараб тIохьоде босараб, Россиялда цо гурони гьечIеб Самуралъул субтропикияб рохь бакъвазе бугин, гьеб бакъван хадуб гIадамазе магIишатияб рахъалъги, экологиялъеги кIудияб зарал ккезе бугилан.\nСтанция базе теларин абул Самуралъулаз чанго митинг тIобитIана, республикаялъул бетIерасухъеги чанги хъвадарана, амм гьеб киналъулго хIасил кколеб гьечIин, гьеб ккезегIан къеркьезе ругила жал жидер букIинеселъе гIолойин бицана «Эркенлъи» радиоялъулгун букIараб гара-чIвариялда Самур росулъа жамагIатчи Бейбутов МухIамадхIанипаца.\nМухIамадхIанипа Бейбутов: «Гьал къояз нижеца тIолго росдалго данделъи ахIун букIана, гьениб хIукму гьабуна лъимкьабулеб станция баялъул суалал тIураялъе хасаб жамгIияб шура гIуцIизе.\nГьенире росун руго нижеца цохIо нижер росдал гIадамал гурелги, аскIоса-гIебеде ругел цойгидал росдал вакилзабиги, экологалги, гIалимзабиги.\nЧанцIул хIакимзабазда гьеб станция банани рохь бахъвазе бугин абун гIалимзабаз кьурал документал рихьаниги, экологаз ахIи баниги гьез жидерабго бицунеб букIана.\nСтанциялъул щибго къварилъи букIине гьечIин, гьеб балаго хвезабунщинаб гIарацги гьоркьоб ине толарин киданигийилан рукIунаан гьел.\nГьанже нижеца Москваялдаса гIалимзабиги, экологалги, журналисталги рачIинарун рукIана январалъул ахиралда.\nГьезги нижее кумек гьабилин лъазабуна. Гьел гIалимзабаз кьурал баяналги кьочIое росун лъимкьабулеб станция базе гьукъейилан тIалаб гьабун кагътал хъвана Россиялъул Генералияб прокуратураялдеги, Россиялъул президентасухъеги. Жеги гьезул цонигияз жаваб бачIинчIо».\nСамуралъулаз бахъинабураб ахIи-хIур Дагъистаналъул тIалъиялдаги дагь-дагьккун рагIизе лъугьун буго.\nЦебехун гьеб лъел суалалъул бицине берцинго жамагIатгун кIалъазе цониги хIакимчи вачIинчIин абизе бегьула, гьанжейин абуни 24 январалъ букIараб Дагъистаналъул Халкъияб мажлисалъул данделъиялда Самуралъул лъел суалал тIуразелъун хасаб къокъа гIуцIизе бугин лъазабуна Дагъистаналъул парламенталъул вице-спикер ИсхIакъов Сейфулаца.\nГьесул рагIабазда рекъон гьеб къокъаялда гьоркьоре ине руго депутатал, Самур росдал гIадамал, ва Дагъистаналъул жамгIияб палатаялъул вакилзаби.\nЛезгиязул Федералияб маданиябгун миллияб автономиялъул гIахьалчи, журналист Гереев Русланил пикруялда рекъон, россиялъул журналистаз, жамгIиял хIаракатчагIаз, москваялдаса рачун рачIарал гIалимзабги Самуралъул суал борхизегIан Дагъистаналъул тIалъиялъ гьелъухъ букIине кколеб хIалалда гIинтIамун гьечIо.\nРуслан Гереев: «Москваялдаса гьанибе тIубараб делегацияб ахIун букIана нижер автономиялъ Самуралъул суалалда хурхун. Гьеб делегацияда гъорлъ рукIана Россиялъул гидрологазул шураялде гьоркьоре унел гIалимзаби-гидрологал Голубев ва Ладыгин, Цолъарал Миллатазул гIуцIиялъул эксперт Богомолов, Россиялъул жамгIияб палатаялъул вакил Сергей Симак, журналист ва жамгIияв хIаракатчи Максим Шевченко.\nГьел дандчIвана МухIарамкент мухъалъул гIадамалгун, гьеб мухъалъул нухмалъигун. Гьениб гIалимзабаз абуна Самур гIортIа лъимкьабулеб станция банани, рохьги бакъвазе бугила, гIадамазе гьекъолеб лъимги дагьлъизе бугилан.\nГьеб станция балеб бакIалде щун хадуб гIалимзабазул цIакъ рахIат хвезабун гьенир хIалтIаби гьарулел ругеб куц бихьараб мехалда.\nГьез абухъе букIине кколеб хIалалда цониги хIалтIи гьабулеб гьечIо гьениб. Гьеб кинабгоги кьочIое босун гIалимзабаз гьеб Самуралъул рохь Дагъистаналъухъа нахъеги босун федералияб балансалда лъейин абун кагъат хъван буго гьез Россиялъул президентасухъе».\nСамуралъулазул рагIабазда рекъон гьезие ургъел гьечIо гьеб рохь лъил балансалда букIаниги. Гьез абулеб буго рохь цIуниялъе квербакъи гьабиялъе гьеб федералияб балансалда лъезеги разиял ругин жалилан.\n«Нижеда рагIана гьел тадбиразул хIакъалъулъ. Дагъистан унеб буго хасал тадбирал гьарулеб 14 регионалда гъорлъе.\nНижер сайталда гьелъул хIакъалъулъ хъван буго цебего. Министерлъиялъулъ хIалтIухъабаз бакI-бакIазде данделъабазде ун бичIчIизабула киназдаго цIиял тIалабазда рекъон хIалтIизе кколин.


Мурзаевасул рахъ ккун тIобитIана митинг\nАбсалитин Мурзаев, жамгIияв хIаракатчи.\n3 марталъул радал рокъоса къватIиве вачIунаго ункъо чиги тIаделъун вухана Абсалидин Мурзаев. Гьев ккола лъарагI миллаталъул харабазул шураялъул нухмалъулев, гьединго Дагъистаналъул жамгIияб палатаялъул вакил.\nМурзаев хехлъи гьабун хъамун вуго МахIачхъалаялъул централияб клиникаялде. Абулеб буго Абсалидин Мурзаевасул квералги бетIерги бугин бекун. Гьединго къаркъалаялда бакI-бакIалда би ккун рагIула.\nТемир Темиров: "Гьесул кIудияв вацас бицухъе, ботIрое операция гьабизе кколеб рагIула Абсалидиние. КIиго бакIалъа бекун бугин абуна гьеб".\nГьедин бицана ЭР-ялъе Гъарабудагъкент мухъалдаса чияс. Цойгидал миллатцоялго гIадин гьевги вачIун вугоан централияб клиникаялъул азбаралъуве. Гьенире ракIарарал лъарагI миллаталъул чагIаз митинг гIадаб тадбирги гьабуна гьениб.\nТемир Темиров: "Ахираб заманалда Абсалидин Мурзаев лъарагI миллаталъул цевехъан гIадин батIи-батIиял тадбирал гьарулев вукIана. Масала, исана февралалъул байбихьуда лъарагIазул съездги тIобитIищха гьесул квербакъиялдалъун. Гьев гIемер кIалъана ахираб заманалда лъарагIазул ракьал тIадруссинаризе кколилан - масала, Таргъу магIарда гIумру гьабун ругел, гьединго Кяхулай ва Альбурикент росабазул ракьал лъарагIазухъе кьейилан".\nГьебго магIнаялъул гIадал кIалъаял гьаруна 4 марталда МахIачхъалаялъул централияб клиникаялъул азбаралъуре ракIарарал лъарагI миллаталъул вакилзабазги. Гьез гьединго Абсалидин Мурзаев вухарал гIадамазда хурхун жидерго ццимги загьир гьабуна.\nТемир Темировас бицунеб лъарагIазул съезд исана 8 февралалда Пятигорскалда гьабуна. ЛъарагIаздаги гьикъичIого гьезул ракьал бетIербахъиялъе цогидал миллатазе кьолел, яги карьерал гьаризе бечедал чагIазе ричулел ругин бицана гьениб. Гьел рази рукIинчIо росдал магIишат цебетIезабизе лъарагI миллаталъул чагIазе грантал щунгутIиялдасаги. Гьединлъидал гьелъие ахир лъезе кколилан абулеб букIана съездалъул гIахьалчагIаз.\nРакьазул суал рукIалиде бачине бажарулин тIадчиясе бокьани, гьелъие гьесул къасдги бугониян абуна гьез. Гьелъие мисалалъе вачана Чачан Республикаялъул нухмалъулев Рамзан Къадировги гьесул эмен АхIмадхIажиги. Гьезул политика сабаблъун Чачаналда миллатазда гьоркьоб ракьул дагIба кколарила.\nГьедин Пятигорскалде данделъарал лъарагIаз Россиялъул президент Путинихъе хитIабги гьабуна. Гьелдаса хадуб Шималияб Кавказалда Путиница тарав вакил Александр Хлопониница прессаялдасан гьадин лъазабун букIана.\nАлександр Хлопонин: "Регионалиял хъулухъал щвеялъе гьарулел иргадулал хIалбихьиял ккола гьел. Амма гьелъул хIасил ккезе гьечIо, зарал гурони. Гьединлъидал дида ккола Дагъистаналъул жакаъсеб нухмалъиялъ хIисабалде росилин къадаралъул рахъалъ республикаялда лъабабилеб бакIалда бугеб миллаталъул тIалабал. Цойги нухалъ такрар гьабила, мурадалде щвеялъе гIоло хIалтIи гьабулеб къагIида гуро гьеб. ТIадежоялъе съезд гьабизеги тIаса бищун буго Дагъистан гуреб, гьеб тун къватIиб бакI - Ставрополь мухъ".\nГьелдаса хадуб прессаялдасан жиндирго пикру загьир гьабун букIана Дагъистаналъул нухмалъулев Рамазан ГIабдулатIиповасги. Пачалихъалъул гурони, хас гьабун пуланаб миллаталъул ракьал гьечIин республикаялдаян абун букIана гьес.


15 апрелалда Казбек районалда букIана ДРялъул муфти, шайих АхIмад-апандил хIурматалда тIобитIараб спортивияб фестиваль. Гьеб спортивияб тадбиралде вачIун вукIана 15 азаргогIан чи. Гьезда гьоркьор рукIана Дагъистаналъул муфти, шайих АхIмад-апандиги, тIолабго республикаялдаса диниял гIалимзабиги, спортсменалги, жамгIиялгун политикиял хIаракатчагIиги. Фестиваль гIуцIана районалъул бетIер ХIажимурад Мусаевасул кумекалдалъун Казбек районалъул жамгIияталъ.\n«ЛъикIаб асар гьабуна жакъа нужер гьурмазда рохел бихьиялъ ва нужгун цадахъ вукIиналъ. Аллагьасда гьарула гьадинал къоял нилъее гьарзалъагиян ва цоцазул гьабулеб адаб-хIурматги вацлъиги щулалъагиян», - ин абуна муфтияс.\n10 медальгун тIадруссана\nДагъистаналъул командаялъе - тIоцебесеб бакI\nМосква областалъул Краснознаменск шагьаралда тIобитIана армиялда хъулухъ гьабизе ахIилелде цебеккунисеб гIумруялъул ригьалъул гIолилазда гьоркьоб квержубараб рагъул рахъалъ Россиялъул чемпионат.\nКъецазда гIахьаллъи гьабуна улкаялъул 67 регионалдаса 778 спортсменас. Дагъистаналъул тIасабищараб командаялъ къецазда ккуна тIоцебесеб бакI. Гьел мустахIикълъана анкьго меседил, цо гIарцул ва кIиго мазгарул медалазе.\nЧемпионаллъун рахъана Элдар Ибраков (40 кг), ХIажимурад ХIажиев (45 кг), Абубакар Бахриев (50 кг), ГIабдулкерим ГIабдулкеримов (55 кг), ГIумар НухIов (55 кг), Гьимат Закирегаев (75 кг), МухIамад Мусаев (80 кг).\nКъецазда кIиабилеб бакIалъе мустахIикълъана Москва областалъул тIасабищараб команда. Лъабабилеб бакIалде бачIана Ростов областалъул тIасабищараб команда.\nЦо гъалатIалъул багьа\n«Анжи» къуна 1:0 хIисабгун\nПремьер-лигаялда футболалъул рахъалъ Россиялъул чемпионаталъул 26-абилеб туралда «Анжи» 14 апрелалда Санкт-Петербургалда хIана бакIалъулаб «Зенит» командагун. Гьеб матчалда, тIоцебесеб таймалъул бакьулъ, «Анжиялъул» кавабахъе торгIо кьабуна «Зениталъул» гьужумалъулав Себастьян Дриуссица.\nЦебесеб туралда Каспийскалда «Анжи» 1:4 хIисабгун къуна Москваялъул «Спартак» командаялдаса. Санкт-Петербургалда тIобитIараб гьеб туралдаги МахIачхъалаялъул футболистазда болельщикал рохизаризе кIвечIо. «Зенит» гьабсагIат къеркьолеб буго Чемпионазул лигаялде ккеялъе гIоло ва щибаб матчалда гьез хIаракат бахъула гьеб мурадалде щвезе ругел ресаздаса пайда босизе.\nАбизе бегьула хIаялъул байбихьудасанго «Зениталъул» тIокIлъи букIанилан, «Анжиялъги» хIаракат бахъулеб букIана, гъалатI биччачIого, гьезул гьужумал нахъчIвазе. Амма тIолабго матчалда гьез цо кIудияб гъалатIги биччана, ва питералъулаз гьелдаса пайдаги босана – тIоцебесеб таймалъул 24-абилеб минуталда «Зениталъ» махIачхъалаялъулазул кавабахъе торгIо кьабуна.\n«Анжиялъулги» рукIана гьужумал ва дандиязул кавабахъе торгIо кьабизе рес бугел лахIзатал, амма гьезул хIасил ккечIо. ХIаялъул тIадеги кьураб заманалда букIараб цо гьужумалда махIачхъалаялъулазда кIолаан ва гьезда тIадаб букIана майданалъул бетIергьабазул кавабахъе торгIо кьабизе. Данченкоца Смарджичихъе кьун, гьес «Зениталъул» кавабахъе кьабураб торгIо штангаялда тIасан ана. Гьедин хIай лъугIана 1:0 хIисабгун. 27-абилеб туралда, ай 21 апрелалда Анжи-Аренаялда «Анжи» хIазе буго Екатеринбургалъул «Урал» командагун.\nПрочитано 293 раз\tПоследнее изменение Понедельник, 23 апреля 2018 10:03\nДругие материалы в этой категории: « Фестивалалда гIахьаллъана 200 цIалдохъан\tСуракъат Асиятиловасул хIурматалда »


Витаминал гIолел гьечIони батIи-батIиял унтаби загьирлъула | Экспертасул пикраби | Киназего гIаммаб Россия\nВитаминал гIолел гьечIони батIи-батIиял унтаби загьирлъула\nРФялъул СахлъицIуниялъул министерствоялъул баяназда рекъон, улкаялъул халкъалъул 60-80 проценталъе щолел гьечIо хIажатаб къадаралда витаминал.\nМасала, С витамин гIолеб гьечIони, черх загIиплъула, дабаздаса би бачIуна, квачалъул унтабаз гIемер унтула. А витаминалъул гIунгутIи букIиналъул бицуна беразул цIа-кан бахиналъ ва багIарлъиялъ, канлъи дагьлъиялъ. D витамин гIолеб гьечIони, кариес лъугьуна, рищалаби ва бохдул унтула, къуват дагьлъула, гIетI бала, ццидаххун лъугьуна. Е витамин гIолеб гьечIони, беразда гъоркь бакIал бецIлъула, дабаздаса би бачIуна, ччорбал загIиплъула. В витамин гIолеб гьечIони, батIи-батIиял унтаби раккизе бегьула. В1 витаминалъул гIунгутIи бугони, тахикардия ккола. В2 витамин щолеб гьечIони, кIалзул бокIназда ругънал лъугьуна, В3 ¬ — бетIер свери цIикIкIуна, В6 — макьу щоларого рукIуна, В9 — кIалдиса рокьукъаб махI бахъуна, В12 — бетIер унтула.\nСахаб ва рекъараб квен кунеб бугони, гIураб къадаралда витаминалги щола. Хасало, булкабазул ва макароназул бакIалда кваназе ккола витаминал ва минералал гьоркьор ругел нигIматал. Карщ кваназе ккола гречкадул, нихадул, богIол ханждал. Кваназе лъикIаб буго ччугIа, гIурччинхер, пихъ ва овощал. ГIисинпихъалъ, соказ ва мурапаялъ чорхое пайда гьабула. Нахърателалъе гьарурал цIамхIалал нигIматазулъ кинал ругониги пайда бугел витаминал рукIунаро.\nС витамин гъорлъ бугел нигIматал ккола гъарцIи, чIегIераб смородина ва гIинтIи. ГIинтIиялъул тIокIкIел гьабулаго бегьуларо гьелде тIаде бухIараб лъим тIезе яги гьализабизе. Гьелъ С витаминалъул пайда хвезабула. ЛъикIаб буго пурчч, хилъало ва цитрусал кванилъ хIалтIизаризе. Картошкадулъ букIуна С витамин ва чорхое къваригIунел крахмалгун углеводал. Чорхолъ кальций цIуниялъул жаваб кьолеб аслияб компонентлъун ккола D витамин. Остеопороз лъугьине биччаларо D витамин гъорлъ бугеб квен кваналеб бугони. КъваригIараб къадаралда D витамин щола щибаб къоялъ бакъалда чIолел ругони, кванилъ ханал, треска ччугIил тIул ва беэнаб тайпадул ччугIа хIалтIизабулеб бугони. Бакъвараб пихъилъ букIуна А витаминалъул провитамин ва В витаминазул гIемерисел тайпабазул рекъараб нахърател.\nХолодильникалъур цIунарал салатазул ва винегретазул заман банагIан пайда хола. ГIисинго руссарал овощазулъаги хехго хола витаминал. Овощал гIисинго руссун гьабулеб квен бугони, гьеб гъорлъе лъим тIечIого яги дагьаб тIун гьабизе лъикIаб буго. Витаминал цIунун хутIула тIаса хъал бахъичIого релъарал овощазулъ.\nКигIанго лъикI кваналел ратаниги, щибаб заманалда рекъон рижулел нигIматал ва гьединго батIи-батIиял витаминал гъорлъ ругел дараби гьекъезе бегьула. С витаминалъул гIураб къадар чорхолъ букIинабизе ккани, щибаб къоялъ 12-15 цитрусазулал нигIматал кванан хIалкIоларо. Гьединлъидал пайдаяб гурони квен кванаге, кванай жиндир заманалда ва гIураб къадаралда. Гьебмехалда авитаминозалъ чорхое зарал гьабуларо.\nКамиля Халилова, республикалъул медпрофилактикаялъул централъул тохтур


ОьрчIал луттирал байрандалувух |\nОьрчIал луттирал байрандалувух\nЩалагу Аьрасатнаву интнил каникуллай аьдатравун дагьну дур оьрчIал луттирдал ва музыкалул нюжмар кIицI лаглагисса шадлугъру дуллалаву. Москавлив хьусса оьрчIал луттирдал ва музыкалул нюжмарданун хас дурсса мероприятиялул сакиншинначиталну хьунни Дунияллул халкьуннал музыкалул ишккаккултрал союз, Чичултрал ва Композитортурал союзру, оьрчIал фондру ва цаймигу идарартту.\nДагъусттаннал чулуха микку гьуртту хьунни Аьрасатнал искусствалул лайкь хьусса ишккакку, ДР-лул Музыкантътурал союзрал правлениялул председатель Хан Баширов.\nШиккува кIицI лаган, Хан Баширов Москавлив ва Центральный федерал округрал шагьрурдай хъанахъисса оьрчIал къатрал, реабилитациялул ва гериатрический центрдал оьрчIансса ихIсандалул акциярдавухгу цимилгу гьуртту хьуссар.\nМашгьурсса музыкант ва ххуллухгу гъирарай хьунаавкьунни ялун нанисса никиращал. Бувсунни оьрчIахь зунттал билаятрал авадансса тарихрая, щаллу бунни цала композицияртту, дурккунни Дагъусттаннал шаэртурал назмурду, ккаккан дунни цува гьурттуну ларсъсса кинордавасса фрагментру.\nМероприятиялул лагрулий ца яла дакIний личIанмур бутIану хьунни Расул ХIамзатовлул гьайкалдануцI тIутIив дишаву.\nПредыдущая записьБюхъаннав, Бархъал, вил улча!Следующая записьДагъусттаннайн цал увкIма кIилчингу учIан мюхтажну зана шайссар


Шалласу Шалласуев, ДГПИялъул выпускник, МахIачхъала шагьаралъул бетIерасул кумекчи\nХунзахъ районалъул БакьайчIи росулъа АхIмад МухIамадов 1947 соналда лъугьана В. М. Ломоносовасул цIаралда бугеб МГУялъул тарихалъул факультеталде цIализе ва 1953 соналда лъугIизабуна. Гьебго соналъ хIалтIана Дагъистаналъул педагогикияб университеталъул тарихалъул кабинеталъул заведующийлъун. 1954 соналда МГУялъул аспирантураялде цIализе лъугьана ва лъугIизабуна 1957 соналда.\nГIолохъанав гIелмабазул кандидат хIалтIана ДАССРалъул Сонархозалъул председателасул кумекчилъун, 1958 соналдаса байбихьун - Дагъистаналъул пачалихъияб университеталъул КПССалъул тарихалъул кафедраялъул мугIалимлъун, доцентлъун. 1964 соналъул марталда тIамуна Дагъистаналъул пачалихъияб педагогикияб институталъул ректорлъун. Гьеб хъулухъалда АхIмад хIалтIана 1987 соналде щвезегIан, ай 23 соналъ.\n1987 соналъул октябралда АхIмад МухIамадович вищана ДГУялъул ректорлъун. Гьенив хIалтIизе рес щвана гIицIго лъабго соналъ. Гьеб къокъаб заманалда жанибги кIвана гьесда живго бажари бугев гIуцIарухъан, гьунар бугев нухмалъулев, кIудияв гIалимчи ва махщел камилав мугIалим вукIин бихьизабизе. Исана гIумруялъул 90 сон тIубалаан А. МухIамадовасул.\nСССРалъул Педагогиял гIелмабазул академиялъул (АПН) член-корреспондент АхIмад МухIамадов машгьурлъана Дагъистаналъул гуребги, тIолабго Россиялъул жамгIияталда гьоркьов. Гьев вукIана тарихчи, Северияб Кавказалъулгун Дагъистаналъул гIолилазулъ халкъазда гьоркьосеб гьудуллъиги ватIан бокьиги куцаялъул хIакъалъулъ хъварал гIелмиял хIалтIабазул автор, республикаялъул тIадегIанаб лъай кьей цебетIезабиялъулъ кIудияб бутIа лъурав гIуцIарухъан, гражданин ва патриот. Гвангъараб бакълъун кунчIана гьесул тIолабго гIумру. Гьединабго гвангъараб лъалкIги тана гьес гьаб дунялалда.\nКъисматалда, гIумруялда цеве налъулавлъун вуго дун, гьев гьайбатав инсан ва кьучIав гIалимчигун лъай кьеялъул гIуцIарухъан АхIмад МухIамадовасул цIалдохъанлъунги ишцоявлъунги вукIине рес кьура-лъухъ, гьесул инсулаб тIалаб щваралъухъ.\nМ. Ломоносовасул цIаралда бугеб Москваялъул пачалихъияб университетги лъугIизабун, 23 сон барав АхIмад МухIамадов вахъана Дагъсовнархозалъул председателасул кумекчилъун ва университеталъул преподавательлъун. 34 сон бараб мехалда – Дагъистаналъул пачалихъияб педагогияб институталъул ректорлъун ва 1987 соналда – Дагъистаналъул пачалихъияб университеталъул ректорлъунги СССРалъул АПНалъул член-корреспондентлъунги.\nАхIмад МухIамадов дида ракIалда чIана аслияб къагIидаялда тIадегIанаб лъай кьеялъул гIуцIарухъан хIисабалда. Гьев вукIана жигарав, цебечIараб масъала тIубазабизе цIиял нухал ратизе гьунар бугев, цIирагьиязул мурад хехго бичIчIулев гIуцIарухъан. Гьединавлъун къабул гьавуна гьев Дагъистаналъулги Россиялъулги педагогияб жамгIияталъ. Сундулъго икъбалги кколаан гьесие – махщелалъул камиллъиялъги, политикиябгун пикрияб гIатIилъиялъги, хIаталдаса араб жавабчилъиялъги квербакъулаан гьелъие. Гьев кидаго хIалтIулаан тIасан борчIараб жавабчилъигун, жиндаго барахщичIого, гьабулеб ишалъе кIвар кьун.\nва профсоюзалъул гIуцIабазде, жамгIиял махщелазул факультеталде, институталъул спортивияб жамгIияталде гьесул букIана хасаб бербалагьи. ЦIакъго кIвар кьолаан гьес институталда тIоритIулел гIелмиял конференцияздегун спорталъул къецазде, «РСФСРалъул педагогиял вузазул студентазул гьудуллъиялъул анкьазде». Гьел тадбирал гIуцIиялъулъги тIоритIиялъулъги биччазе бегьулароан гьитIинабцин гъалатI!\nСтудентазде инсулаб тIалабчилъи букIана ректорасул. Гьесул приемныялда кидаго ратулаан гIемерал гIадамал: батIи-батIиял идарабазул нухмалъулел, росабалъа учительзаби, корреспондентал, спортсменалгун художникал, профессоралгун министрал. Ректорасухъе нух рагьараб букIана студентасе кидаго – гьев гьезухъ кIвар кьун гIенеккулаан, кьураб рагIи тIубалаан, кумекалъе хIадурго вукIунаан. Ректорасул гьунар гIолаан аскIове вачIарав щивав чиясул рекIелъе нух батизе. Дир ракI паналъизабулаан гьев гIадамалгун гаргадулеб мехалда – тIадегIанаб культура халлъулаан гьелъулъги.\nЗахIматалъулъ батулаан А. Му-хIамадовасда рекIел парахалъи. XX гIасруялъул 80-абилел соназда Дагъистаналъул пачалихъияб педагогияб институт рехсолаан РСФСРалъул бищунго лъикIаб щуго вузалда гьоркьоб. Борхалъуда букIана институталъулги гьелъул ректорасулги къадру. Институталда рагьун букIана Северияб Кавказа-лъул школазул директоразул лъай камил гьабулеб факультет. Педагогикаялъулгун психологиялъул кафедраялъул кьучIалда гIуцIун букIана студентазе миллатазда гьоркьосеб тарбия кьеялъулгун ватIан бокьи куцаялъул рахъалъ СССРалъул\nАПНалъул лаборатория. Россиялдаго машгьурлъана ДГПИялда рагьараб «ГьитIинав педагогасул школа». Камиллъизабун институталъул гIелмиябгун цIалул нахърател, рагьана цIиял факультетал: байбихьул классазул, художествиябгун графикияб (1973 соналдаса нахъе гьеб кидаго гIахьаллъулаан СССРалъул ВДНХаялъул тадбиразда), школалда цебесеб лъай кьеялъул, индустриалиябгун педагогияб, физкультураялъулгун спорталъул. ХIалтIизе байбихьана Северияб Кавказалдаго бищунго лъикIаблъун рикIкIунеб лингафоннияб кабинет, югалъулаб Россиялда бищунго кIудияб Спорталъул кIалгIа, Олимпиадаялде гугарухъаби хIадурулеб центр, улкаялдаго бищун лъикIаб студентазулаб профилакторий, «Берикей» абураб спорталъулгун сахлъи цIуниялъул база.\nБищун цIакъал гьунарчагIазда гьоркьор рехсолаан институталда куцарал спортсменазул цIарал. Физвоспитаниялъул факультеталъул цIар ун букIана спорталъул мастерлъиялде кандидаталгун разрядникалги, спорталъул мастералги, спорталъул мустахIикъал мастералги хIадуриялъул рахъалъ. Улкаялъул машгьурал вузазда гьоркьоб рехсолаан ДГПИялъул физкультураялъулгун спорталъул факультетги. Гьелъул дипломал щвана дунялалъул спорталъул цIвабилъун лъугьарал спорт-сменазе: Загъалав ГIабдулбеговасе, Владимир Назлымовасе, Марк Ракитае, Роман Дмитриевасе, Иван Ярыгиние, Владимир Юминие.\nГьединаб цебетIей букIинчIо республикаялъул цониги вузалъул. 1972 соналда, СССР гIуцIаралдаса 50 сон тIубаялъул хIурматалда, Совет Союзалъул 37 вузалда гьоркьоб ДГПИялъеги кьуна КПССалъул ЦКялъулги, СССРалъул Министрзабазул советалъулги, ВЦСПСалъулги ва ВЛКСМалъул ЦКялъулги юбилеялъулаб гIаламат.\nАхIмад МухIамадовасда цIакъ лъикI бичIчIулаан Дагъистаналъе учителасул бугеб кIвар. Гьес абулаан, республикаялъул щибаб росулъ вукIине кколин, заманалда витIун хIалтIулев гурев, кидаго гьеб росулъ гIумру гьабулев учитель. Гьединал учительзабаздалъун росдал школал хьезаричIони, гьеб масъала тIубаларинги абулаан гьес. Жакъаги гьеб масъала буго аслияблъун.\nГьесда лъалаан, кинаб школалда ва кинаб дарс кьезе учитель хIажалъун вугебали. Институталъул ГIелмияб советалъул членлъун вугев дунги гIахьаллъулаан гIолохъанал махщелчагIи школазде ритIиялъул тадбиралда. Гьениб чанцIулго рагIана дида АхIмадица гьелъул хIакъалъулъ бицунеб. Гьединал баяназде мугъги чIван, ректорас хиса-басиял гьарулаан педагогиял\nкадраби гIуцIиялъул концепциялда, хIадурулаан вузалде абитуриентал къабул гьариялъул план.\nГьединавлъун ракIалда чIана дида АхIмад МухIамадович – пагьмуяв, бажари-гьунар тIокIав, пикрабазулъгун ишазулъ эркенлъи хирияв, лъидаго бачIеб хасияталъул инсан. ТIадегIанаб къадру-ассалъул, яхI-намус бацIцIадав, хIеренлъигун берцинлъи чорхолъ бессарав магIарулав. Дида ракIалде ккола, гьев лъалев вукIарав щивав чи разилъилин машгьурав гIалимчи, филолог ва культуролог, РАНалъул тIоцевесев академик ХIажи ХIамзатовас АхIмадил хIакъалъулъ абурал гьал рагIабазда: «МагIарулазул гIадат гьечIо, бихьинчиясда берцинав чиян абулеб. Амма АхIмад МухIамадович хIакъикъаталдаги вукIана берцинав чи. Берцинав, гIалимчи хIисабалда; берцинав, ректор хIисабалда; берцинав, инсан хIисабалда. Гьале вачIунев вуго гьев – ворхатав, къамартIав, къартIаб лагаялъул, эхеде гьесараб бетIергун, рагьараб ва ракI разияб балагьигун. Разияб гьурмада гIажаибго рекъараб гьимигун. ВачIунев вуго, вихьигун, жинде тIаде ракI цIалев гьайбатав инсан ва гьесие данде гьимулел руго дандчIварал гIадамалги. Гьесулъ рекъонккун рукIана гIакълуги ракIги, пикруги ишги. Берцинлъиялъул рекъонккей».\nГьале лъебергониги лъагIел ана АхIмад МухIамадов нилъедаса ватIалъаралдаса нахъе. Амма жакъа гIадин ракIалда буго гьеб къоялъул рекIел бухIи… Хвалилгицин къуват гIеларо, нилъее хиралъарал гIадамал нилъеда кIоченаризе.\nДир ракIчIола, Дагъистаналъул пачалихъияб педагогияб университеталъе АхIмад МухIамадовасул цIар кьеянги университеталъул азбаралда гьесие памятник – бюст лъеянги, МахIачхъалаялъул къватIазул цоялда гьесул цIар чIвайиланги гьарун, ДГПУялъул жакъасеб нухмалъиялъги Дагъистаналъул педагогазул жамгIияталъги ДРялъул бетIерасул ишал тIуралев Сергей Меликовасде хитIаб гьабиялде.\nГьаб дунялалда лъикIал лъал-кIалги тун арал гIадамал кIочене ихтияр гьечIо нилъее.\nПрочитано 175 раз\tПоследнее изменение Вторник, 24 ноября 2020 16:36\nДругие материалы в этой категории: « РитIухълъиялъул генерал\t«Лъалхъизе ракIалда гьечIо…» »\n16:08, 19 января 2022, 4\n15:54, 19 января 2022, 13\n11:57, 19 января 2022, 65\n11:44, 19 января 2022, 49


Дагьаб батIияб байрамлъун лъугьунеб буго нилъее 9 май\nНилъ ичIабилеб маялъул байрамалда "Хвел гьечIеб полкалдеги" лъугьун, кодор умумузул сураталгун парадалде унаго нилъеда бихьулареб цойги дунял буго киса-кибего нилъгун. Гьеб дунялалъул масъала буго жидер къеркьей жеги лъугIун гьечIо абураб жо бичIчIизаби.\nИчIабилеб майги советияб заманалда букIараб цохIо "роххеллъулгун пашманлъиялъул байрам" гуреб, дагьаб батIияб байрамлъун лъугьунеб нилъее.\nНилъее - дагъистаниязегун, чачаназе, ингушазегун кабардиязе, ай Шималияб Кавказалъего. Гьеб байрамалда цохIо транспаранталгун лозунгалги, спортивиял къецалгун кечI-бакъанги букIун батани цебехун, ахирал соназда цо рокьукъаб махI баккана. Байрмалъул кьерги хисана, гъорлъе ттеракталгун кIудиял терактал, хвелгун магIу жубана.\nРакIалда 2002 абилеб соналъул ичIабилеб маялда Каспийск шагьаралда кьвагьараб парад. РакI гъанцIизабулел гьаркьал, чIварал, лъукъарал, майданалда рищулел гIадамал. Гьеб кIочараб кьвагьи такрарлъана гьебго ичIабилеб маялда 2004 абилеб соналъ Грозныялда.\nГIемерал гIадамазда цадахъ чIвана республикаялъул бетIер АхIмад Къадиров теракталъул хIасилалда. БакIалъул къватаз ва федералияб централъ цIоб гьечIеб рагъ лъазабуна рохьилазул дандечIеязда. Хасго вахIшияб къагIидаялъ гьел гъурана Чачан республикаялда Рамзан Къадировас. ГурхIунищха телел гьезул квердаса эмен хварав чияс?\nТIурарал тухумал рукъзазда цIаги гъун гочинаруна Чачаналдааса гIагарлъиялъ гьарурал такъсиразухъ. Чачаналда бачIана хутIарал республиказда данде ккун гьоркьоб парахатаб гIумру. Дагъистаналдеги бачIана гьеб 2013 абилеб соналъ респбликаялъул бетIерги хисун федералиял къуватаз криминалиял къокъабазда ва рохьилазда цадахъ кьаби щвезабурабго.\nКъокъаб заманалда жанир тIагIана кьагьа-гIанхъиялги, чIвай-хъвеялги, флешкабазул зулмугун бизнесалдаса ва пачалихъалъул хъулухъчагIаздаса "магъало" бакIарулел чагIиги.\nКIиябго республикаялда лъуна цересел соназда данде ккун гIодобе биччараб ахIвал-хIал. Рамзаница абуна Чачан республика бугин дунялалда бищунго хIинкъи гьечIеб ва парахатаб бакI абун. Рамазаница абуна Дагъистаналъ ахираб къого соналда жаниб тIоцебе лъагIел банин теракт гьчIогоян.\nАмма кIиявго бетIерасул хитIабал дагьал гIедегIун гьарурал рукIин бичIчIана гIемер кватIичIого. Гьел ритIун руго цересел соназул ткъсираздаса хвасар гьабунин абиялъулъ, амма террор лъугIанин абураб хитIаб цIакъ хехго мекъаб букIин чIезабуна иргадулал кьвагьияца.\nТIоцебе гьеб хъатIана Рамзанида. Араб соналъул маялда Грозный бакьулъ унел рукIана рагъал. Грозный бакьулъ цIа гъун бухIана информациялъулгун печаталъул министерство ва чIвана полициялъул хIалтIухъаби. Гьелдего бачIараб иш лъугьана Дагъистаналдаги дагьал масштабазул бугониги.\nРамазан ГIабдулатIиповас "терактал гьечIо" абун бахъилелде Нарын-хъалаялда чIвана туристал ва Джемикенталда живго жинцаго цо чиги кьвагьун посталда хвана полициялъул хIалтIухъаби. Гьалъ сундул бицунеб бугеб? Гьалъ бицунеб буго нилъер бичIчIиялда, гIелмугун гIакълуялда анализ гьабизе кIолареб цойги дунял нилъеда сверухъ.\nГьезул буго жидерго гIумруялъул магIна ва жижедаго лъалеб ахиратгун дин. БатичIони, щайха цониги диналъ ритIухъ гьабулареб чияс живго жинцаго чIвай гьез бегьизабулеб бугеб?\nСон Чачан республикаялда гьабураб теракталъухъ балагьарабго гьеб иш гIакълуялъ кинго къабул гьабуларо. Видеоялда бихьулеб буго живго жинцаго кьвагьизе унев гIолохъанчи битIахъе бульваралда тирулев чи гIадин парахатго унев вуго хвалида данде.\nЦо лахIзаталдаса гьесул къаркъала щибаб лага батIа гьабун щущала. Щай? Сундуе гIоло гьес гьабулеб бугеб гьеб вахIшилъи? Бугищ дунялаъул цониги диналъул, гIакълуялдалъун нилъеда бичIчIизабизе кIолеб баян гьеб вахIшилъиялъе? Суалал... суалал...\nГьеб буго сонисеб Чачан республикаялъул хIакъикъат.\nТеракт гьечIониги рахIат хвезе гIурал лъугьа-бахъинал руго Дагъистаналдаги. Дербенталда чIвана жиндирго рокъов херав чи, 82 сон барав педагого, цеве вукIарав шагьаралъул мэр Фелик КазиахIмадовасул эмен


РАК1АЛДЕЩВЕЯЛЪУЛ ТУРНИР. - 11 Апреля 2016 - Хунзахская Газета "Сельский труженик, Росдал захIматчи"\nГлавная » 2016 » Апрель » 11 » РАК1АЛДЕЩВЕЯЛЪУЛ ТУРНИР.\n2-3 апрелалда г1адатлъун лъугьахъе Хунзахъ т1обит1ана «Мужество» орденалъул кавалер, нилъер ч1ух1и ва унго-унгояв бах1арчи Х1усейнов Мух1амад рак1алде щвезавиялъул мурадалда бат1и-бат1иял соназ росдал гьоркьохъеб школа лъуг1ун арал выпускниказда гьоркьоб волейболалъул турнир. Гьеб турнир т1обит1улеб буго районалда 1995 соналдасан байбихьун, 2003 соналдаса нахъе гьеб бухьинабун буго Мух1амадил ц1аралда.\nЦереселго г1адин, исанасеб турнирги г1уц1ун бук1ана бах1арчиясда цадахъ ц1алараз, х1алт1араз ва гьесул гьудул-гьалмагълъиялъ. Исанисеб турниралда г1ахьаллъи гьабуна кинабниги анц1го командаялъ. Гьезда гьоркьор рук1ана гьал г1агарал соназ школа лъуг1арал г1исинал г1олилалги к1икъоялда анц1илъа сонал арал волейболалъул ветераназде г1унт1унги бат1и-бат1иял г1елазул командаби.\nТурниралъул г1ахьалчаг1азе саламги кьун, гьеб рагьана аслияв судья Малачиев Шамилица. Бах1арчиясул классцоязул рахъалдасан к1алъай гьабуна Г1алиханов Расулица.\nГьединго, турниралъул г1ахьалчаг1азе бит1ккейги гьарун, к1алъазе вахъана районалъул волейболалъул ветеран Хочоев Г1арип. Гьес г1олохъаби ах1ана гьанжесел г1олилазда гьоркьор т1ирит1ун ругел гьекъел-мехтел ва наркотикал х1алт1изари г1адал заралиял жалаздаса рик1к1адги ч1ун, спорталде к1вар кьезе, хасго районалда гьелъие лъик1ал шарт1ал г1уц1ун ругелъул. Турнир рагьи берцин гьабун бук1ана Расул Г1амирхановас куцарал г1исинал акробатазул церерахъиналъги.\nХадуб байбихьана х1аязде. К1иго къоялъ халат рахъарал х1аязул х1асилалда финалалде рорч1ана 2003 ва 2011 школа лъуг1арал выпусказул командаби. Х1алуцараб, кор боркьараб х1аялда 2-0 х1исабгун, дандиязда т1ад бергьенлъиги босун, 2003 соналъул команда бахъана чемпионлъун. Лъабабилеб бак1алъе мустах1икълъана 2012 соналъ школа лъуг1аразул команда. Турнир къалаго, гьелъул г1ахьалчаг1азе баркалаги загьир гьабун, к1алъазе вахъана бах1арчиясул вац Х1усейнов Дибир. Т1оцебесеб бак1 ккураб командаялъе баркиялгун сайгъатал гьаруна хундерил бегавул Т1алх1атов Хизрица ва Хунзахъ т1оцебесеб школалъул завуч Г1алибегов Мух1амадица. Призалъулал бак1ал ккурал командабазе кьуна кубок ва медалалгун г1арцулал сайгъаталги. Гьединго хасал сайгъатал кьун к1одо гьаруна щибаб номинациялда бищунго х1аракатал игрокалги: бищун лъик1ав игрок-Г1умаров Зубайир (2003 с.); бищун лъик1ал гьужумалъулал-Гъайирбегов Гьит1ин (2011 с.) ва Хъайнтмазов Мух1удада (2012 с.); бищун лъик1ав защитник-Гьит1инов Мух1амад (2006 с.); балагьаразул рак1ал асир гьариялъул приз кьуна Гъайирбегов Гьит1иние (2011 с.).\nАбизе ккола, чанги махщел камилал игрокал дора-гьанир рук1ун, х1алт1удасан ва ц1алудаса рач1ун бажарич1ониги турнир анин т1адег1анаб даражаялъул г1уц1иялдаян.


Украиналъул аскарияз сверун ккун буго Николаевка росу\nУкраиналъул аскарияз рузман къоялъ тIубан сверун ккун буго Донецк икълималъул Словянск шагьаралда гъоркьехун бугеб Николаевка росу. Гьенир сепаратисталгун рагъ халат бахъунеб букIана хамиз къоялдаса нахъе.\nАвиациялъ ва артиллериялъ кьваби щвезабун тIубанго биххизабун буго Николаевка ва мадугьалихъ бугеб Семеновка росабалъ сепаратистазул анлъго чIовудабакIги ярагъгун кьвагьулел жал цIунулел бакIалги. Контроль чIезабун буго «Харьков-Ростов» шагьранухдал бутIаялда тIадги. Гьедин лъазабулеб буго Украинаялъул машрикъалъул рахъалда унеб антитеррористияб операциялъул пресс-хъулухъалъ.\nГьезго лъазабухъе, хун вуго кIиго аскарияв, лъукъун вуго ункъгояв. Сепаратистазул хун вуго 150 ялдаса цIикIкIун чи. Гьеб баян уяблъун гьабулеб лъидаго бачIеб информация гьечIо.\n15 апрелалдаса нахъе Луганск ва Донецк икълимазда антитеррористияб\nоперация байбихьаралдаса хун вуго 200 гIан аскарияв, лъукъун вуго 650 гIан. Гьедин лъазабуна хамиз къоялда Киевалда миллияб хIинкъигьечIолъи ва улка цIуниялъул Шураялъул информационияб централъул вакил Андрей Лысенкоца.


РОСДАЛ МАГ1ИШАТ: ЖАКЪАСЕБ Х1АКЪИКЪАТ. - 12 Июня 2016 - Хунзахская Газета "Сельский труженик, Росдал захIматчи"\nГлавная » 2016 » Июнь » 12 » РОСДАЛ МАГ1ИШАТ: ЖАКЪАСЕБ Х1АКЪИКЪАТ.\nРОСДАЛ МАГ1ИШАТ: ЖАКЪАСЕБ Х1АКЪИКЪАТ.\nГьанжеялдаса щибаб талат къоялъ районалъул бет1ерасул кабинеталда т1обит1улеб планеркаялда г1ахьаллъизе т1адаблъун гьабун буго росабазул маг1ишатазул нухмалъулездаги. Ахираб заманалда киназулго аслияб маг1ишатияб къуват г1ат1иракьалде бусун бугелъул, колхозазул нухмалъулезул ч1ейги г1емерисезул гъутабаздаго бук1уна. Иргадулаб данделъиялде маг1арухъе рач1арал г1ехьелдерилги х1арисезулги председательзаби нижехъе редакциялдеги щвана гьеб къоялъ. Гьалбадерил салам-калам, гьикъа-бакъари дагь-дагь ккун колхозияб маг1ишаталде бусана. Хабар рекъеялъе чаялъул истаканги, гьоркьо-гьоркьоб конфет-печенаги, нижер накъит саламатго халалъана. Хасел т1амиялдаса жакъа къоялде щвезег1анги щибаб маг1ишатияб бут1аялда гъорлъе раккич1еб бак1 къанаг1атги хут1ун батиларо. Г1и-боц1уда араб хасел т1амизабиялдасан байбихьана Г1ахьалч1и росдал Энгельсил ц1аралда бугеб колхозалъул председатель Мух1амадов Г1абдулагьица жиндирго хабар. Исана октябрь моц1алъ 13 сон т1убала Г1абдулагьица гьеб хъулухъ т1аде босаралдаса.\n- Завод-фабрик бук1а, колхоз-совхоз бук1а, гьелъул хайир буголъи бараб бук1уна т1ад унел харжалги киг1ан к1ваниги дагь гьарун къват1ибе бичалеб продукция лъик1аб качествалъул гьабиялда. Цогидал маг1ишатаздаго г1адин нижер колхозалдаги аслияб экономикияб бут1алъун г1и-боц1ухъанлъи ккола. Гьединлъидал гьездаса рахъулел ниг1матал ц1ик1к1инариялде, гьезул качество борхизабиялде бусараб буго нижер щибаб къойилаб х1алт1иги. Бигьаяб иш гуро октябрь, ноябралдаса байбихьун апрелалъул ахиралде щвезег1анги 7 г1ун моц1алъ ч1ег1ербоц1и жаниб тун хьихьи, хасго хасел квачараб бач1ани. 500 ч1ег1ер х1айваналъ, 4000 г1и-ц1аназ, гьездаго гъорлъ 170 г1акдаца ва 2300 чахъдаца лъалеб т1аса ин ккеч1ого т1амуна исанисеб хасел. Щвана 90 % бачазул ва 85 % кьаг1азул, гьелги щибго унта-щокълъи гьеч1ого лъик1аб кьаралъиялда хьихьун руго. Сордо-къоялъе фермаялда беч1ула 1200 килограмм рахьдал, моц1ие гьеб 30 тоннаялдасаги ц1ик1к1уна. Г1и къинлъиги лъик1ал х1асилалгун ана, къунц1араб квасги квеш гьеч1о. Г1и риидалил муч1дузде гочиналъеги гьабуна бук1ине кколеб х1адурлъи. Чурун, рахунел унтабазде данде дару-сабаб гьабун, сапаралде х1адур гьаруна рехъаби. Гьанже кват1ич1ого гьел маг1арухъ росда цебе маг1арда парахалъизе руго.\nГ1и-боц1ул къадар ц1ик1к1иналъе, гьезул продукциялъул качество борхизабиялъе аслиял шарт1аздасан цояб ккола ц1ик1к1араб къадаралъул регьунеб раг1и-хер. Аби буго рахь г1акдал мац1алда бук1унилан, ай нилъеца кьуралъухъ кьолила гьелъги. Гьебги х1исабалде босун нижерго къуваталдалъун маг1ишаталда х1адур гьабула 1000 тонна харил, 200 тонна х1алухъадул. Хаселалъ гьеб харицаги, т1орщалил гьабураб кормаялъги чияде ккеч1ого х1ебт1ула г1и-боц1и.\nГьарзаго херги т1орщелги щвезе ккани, гьелда хадубги хъулухъ къвариг1уна. Ц1ияб бач1иналъе араб соналъ 110 гектаралда бекьун бук1ана хаслихъе ролъ. Ихдал 40 гектаралда хьана Суданка хер, 20 гектаралда люцерна. Гьанибго абила, хаслихъе ролъ бак1аризе кват1иларо, дунял роц1иналъухъ балагьун руго, т1оцебесеб рецул люцернадул 300 тонна г1архъида лъуна. К1удияб роцадул х1алт1и ккана Аслангерей хъутаналда 60 гектаралда рехун тарал пиринч1алъул хурзал – чекал ц1и гьарулаго. Каналал рахъун шлюзал, трубаби лъун, т1олабго лъалъадиялъул маг1ишат къач1ан, заз-хъарахъалдаса бац1ад гьабун, гьениб харж гьабуна 6 миллионалдасаги ц1ик1к1ун гъурущ.\nМаг1ишаталда буго нижго бет1ергьанаб к1удияб К-701 трактор, лъабго МТЗ-80, к1иго комбайин, к1иго «Немка» косилка ва цо рулонал къалеб косилка.\nГ1и-боц1и хьихьиги, хур-хер гьабиги ккола г1адамасул зах1мат. Цебе вехьлъун инги, дояркаялъ г1ачи реч1иги, хур-хералъул х1алт1уда механизаторлъиги к1удияб къадруялда бук1араб батани, гьанже гьелъул сси хун буго. Бокьулеб гьеч1о гьанжесел г1олилазе кверда пинкь бахъунеб х1алт1и. Рат1лида ракул, фермаялъул мах1 бахъунилан, боц1и бугеб рахъалдехун къазего бокьулеб гьеч1о гьезие. Фермаялда х1алт1ула 10 чи, гьездасан 5 дояркаги 3 вехьги. Дояркаялъе беч1араб рахьдал цо литраялъухъ кьола 3 гъурущ, цо г1акдае хъулухъ гьабун – 100 гъурущ. Вехьасеги кьола цо бет1ералдаса 70 гъурущ. Вехь, дояркаялъе моц1рое щолеб мухъ гьоркьохъеб къаг1идаялъ 13 азарго гъурущалде бахуна. Щибаб моц1алъ гьезухъе гьеб щвеялъе х1аракатги бахъула нижеца.\nЦересел соназ г1и къунц1изе байбихьидал къавабазде рач1ун цо килоялъухъ 45 гъурущги кьун босун унаан квас заготовителаз. Исана багьа (1 кг.) 80 гъурущалде бахана. Дагьабги ц1ик1к1унеб бугони, гьоркьоб ккараб ками т1адеги кьезе къот1и-къаялда ана босун. Рахьадал цо литраялъухъ 18 гъурущги кьун «Амир» ОООялъ уна нижехъа, щибаб 15 къоялдасан кколеб г1арацги щола кодобе.\nХ1укуматалъул рахъалдасанги щола дагьаб бук1аниги квер ч1вай. Беч1ч1араб цо литра рахьдат1е 3 гъурущ, цо чахъдат1е 100 гъурущ ва бекьулеб ракьалъул цо гектаралт1е 500 гъурущ кьола нижее.\nКолхозалдасан г1адамазе пайдаго бугищан гьикъани, дица гьадин абила. Колхозалъул централияб хъутан – Аслангерей ккола Кизилюрталъул ракьалде. 110 ц1араки буго гьениб. Росулъ буго гьоркьохъеб школа, мед пункт, араб соналъ х1алт1изе кьуна киналго шарт1ал жанир ругеб ц1ияб типовияб спортзал. Хъутан ккола колхозалъухъе кьурал хасалил муч1дул, хабар гьеч1ого гьениб бук1ине ккола колхозалъул г1и-боц1иги, рекьи-рециги, гьелъие хъулухъалда ругел колхозникал – хъутанчаг1иги. Гьезул социалияб маг1ишатияб рахъ цебе т1еялъе гьабулеб буго бажарараб х1алт1и. Масала, 500 азарго гъурущалъул харжалги гьарун бана къварилъи ккедал г1адамал данде русунеб кверкьей. Росулъ 300 метраяда къач1ана лъел мухъал, къват1ал, жанире рач1унеб нух, боц1ухъ ва ракьазухъ налог кьола колхозалъ. Х1ажалъи ккаралъуб кумек гьабула школалъе, мед пункталъе. Гьеб буго колхозалъул контораялъул минаялда к1иго рокъоб. Ах-хур лъалъаялъеги къват1ахъан чвахараб лъим цойиде бусинабизеги гьарун руго каналал. Аслангереялда бана ц1ияб г1ухьбузул рукъ, гьенибго гаражалда сверун бугеб забор ц1и гьабуна, къач1ан буго техникаялъе ремонт гьабулеб мастерская. Львовское № 7 хъутаналдаги бана г1ухьби жанир ч1олеб ц1ияб рукъ. Сверухълъиялда рац1а-ракъалъиялде г1унт1унги гьарулел х1алт1аби колхозалъ гьарула. Къоялдаса къоялде г1емерлъулеб буго хъутабазда жалго бет1ергьанаб г1и-боц1ул къадар. Гьелъги квал-квал гьабулеб буго колхозияб маг1ишат цебе бачиналъе, жидералдего русун колхозалда х1алт1изего бокьулеб гьеч1о г1адамазе, т1адехун рехсарал бигьалъаби нижедасан ругониги. Гьелда т1адеги, т1алъиялъул бербухьине гьересиял х1ужабиги рехсон прокуратураялде г1унт1унги г1арзахунелги камулел гьеч1о. Гьелъулги бук1уна моралиябги материалиябги зарал. Цо рахъ босани, гьезего гьеч1еб г1айибги г1унт1изабун рит1ухълъи балагьулаго холел нерваби, цоги рахъалъ балагьани, гьелда т1ад г1адада араб заман г1аммаб маг1ишаталъе пайда-хайиралъе гуреб заралалъе кколеб бук1ин.\nЛъик1лъинги абилароан, квалквалалъег1аги рахъинч1ого ч1олелани бокьилаан гьединал.\nПросмотров: 328 | Добавил: NiGMaT | Рейтинг: 0.0/0


Гъизилюрт шагьаралда юрист викъун вуго\nГъизилюрт шагьаралда викъун арав юрист Жаватханов Денгал хIакъалъулъ жеги щибниги лъалеб гьечIо. Гьев викъун ана ункъабилеб агусталда. ГIага-божаразул пикруялда гьеб букIине бегьула гьесул хъулухъалъулаб хIаракатчилъи сабаблъун гьабураб иш. Гьединго гьезул щаклъи буго низам цIунулез гьабураб хIалтIи гьеб букIиналдаги.\nЖаватханов Денга кколаан Гъизилюрт шагьаралда бугеб адвокатазул коллегиялъул хIалтIухъан. Гьев викъун иналъе гIилла жеги лъалеб гьечIо. Цадахъ хIалтIулез бицунелда рекъон гьев викъун ине гIадал хIужаби гьесул хIаракатчилъиялъулъ рукIун гьечIо. Кидаго сабурав, гIодоввичарав чи вукIанин бицунеб буго гьез. Адвокатазул коллегиялде хIалтIизе вачIун гьес бан букIун буго щуго сон. Гьеб заманада жаниб гьесдехун кIвар кьезе ккараб гIадаб криминалияб лъугьа-бахъинги букIун гьечIо гьес цIех рех гьабураб.\nГьедин бицана «Эркенлъи» радиоялъе гьевгун цадахъ цо кабинеталда хIалтIулев вукIарав Ражабов Арсеница. Ункъабилеб августалда сагIат кIиго тIубаралдаса гьесул телефоналде ахIун унеб букIун гьечIо. Къасиялде гьесухъе щалали лъаларел гIадамаз ахIун бачIун буго Гъизилюрталъул Гагаринил цIар лъураб къотIнов цо чи анин хIал гьабун автомобилалда жанив рекIинавун ва гьес чIечIого ахIулеб букIанин Арсенида бицейин хехго жив вачун унев вугилан. Амма гьев чи щив вукIаравли гьасда бицун гьечIо. Хадуб Денга гIумру гьабун вукIараб Нечаевка росулъ бугеб рокъове гьев тIад вуссинчIилъи лъан хадуб бичIчIун буго Арсенида викъун арав чи Денга вукIин.\nАрсеница гIайиб гъвел балеб буго полициялъул хIалтIухъабазде Денга викъун вугеблъи лъалеб букIаниги гьез кинал рукIаниги рукIине кколел тадбирал гьаричIилан абулеб буго гьес.\nРажабов Арсен: «Полициялъул хIалтIухъаби лъугьа-бахъин ккараб бакIалде щун хадуб гьенир аскIор рукIарал гIадамазул лъилгунниги кIалъа-бацайги гьабичIого чIун руго гьеб жидер хIалтIи гурин, гьеб бугин цIех-рехалъул комитеталъ гьабизе кколеб ишилан багьанаги батун. Жаватханов викъун унев вихьарал чагIаз бицана жидеца гьеб къоялъго кIиго нухалъниги ахIанин полициялде, амма жидеда лъалин гьебиланги абун тIаса рихьизарунин жал».\n«Эркенлъи» радиоялъ гьединго бухьен гьабуна Жаватханов Денгал вац СагIидилгунги. Вац викъун иналъе букIараб гIилла лъалеб гьечIо гьесдаги. Гьесул хIалтIулаб хIаракатчилъи сабаблъун гьабураб иш батулин гьебилан буго гьесул пикру. Ахирисеб нухалъ вацгун гьев кIалъан вуго гьев викъун иналде сагIаталъ цеве гIадин. Гьел кIиялго дандчIвазе кколел рукIун руго гьеб къоялъ, СагIидил дандеккун гьечIо гьев хъулухъ гьабун вугеб Ахты мухъалдаса гьениве вачIине. Хадуб лъан буго вац викъун ун вукIин. Жаватханов СагIидил щаклъи буго гьеб низам цIунулез гьабураб иш букIиналде.\nЖаватханов СагIид: «Гьеб бихьарал чагIаз бицана дида, полициялъул хIалтIухъаби Денга викъун араб бакIалдеги рачIун гьесул хIатIидаса бортараб хьит, гьесул тIагъур ва автомобилалъул гъурараб цIерги нахъе бищун анин гьенисайилан. Гьеб киналъго щаклъи цIикIкIинабулеб буго полициялъулазда гьеб кинабго гьабизехъин букIин лъалеб букIанилан».\nЖаватханов Денга викъун иналъе гIилла лъазе тIалаб гьабун гьесул гIага-баожараз ва гьев лъалел рукIаразул 200 саги цIикIкIун чияс митинг тIобитIун букIана щуабилеб августалъ Гъизилюрт шагьаралъул жанисел ишазул минаялде цебе.


2019 соналъул хасалихъе хIукму гьабуна лъай кьеялъул идарабазул хал гьабиялъулъ хиса-басиял гьаризе. Гьелда бан хIадурун буго цо чанго нормативияб документ. Гьезул цоялъул проект лъун буго нормативияб правоялъул актазул порталалда. Кинал хиса-басиялха гьаризехъин ругел гьеб документалда рекъон?\nБицен гьабулеб документ ккола «Байбихьул гIаммабги, аслияб гIаммабги ва гьоркьохъеб гIаммабги лъай кьеялъул аслиял программабазда рекъон лъай кьеялъулаб хIаракат гIуцIиялъулгун гьеб гIумруялде бахъинабиялъул низам тасдикъ гьабиялъул хIакъалъулъ» абураб РФялъул Лъай кьеялъул министерствоялъул приказ. Рехсараб приказалдалъун хIакъикъияб гуреблъун рикIкIуна 2013 соналъул 30 августалда къуватаблъун лъугьараб приказги хадубккун гьелда гьарун рукIарал хиса-басиялги.\nРФялъул Лъай кьеялъул министерствоялъ тIибитIизабулеб бугеб цIияб приказалда бицунеб буго цIали гIуцIулел къагIидабазулги, дарсазда кьезе кколеб материалалъулги, лъай кьеялъул программабазулгун хIалтIизаризе бегьулел технологиязулги хIакъалъулъ. Рехсон буго гьелда классалда гIодор чIезе ругел лъималазул къадарги, рокъобе кьезе кколеб тIадкъаялъул нормативги ва цогидабги.\nЦебеккунисеб приказалдаса абизегIанасеб батIалъиго гьечIо цIиялъул. Хиса-баси гьабун буго гIицIго 18-абилеб пункталда - гьелда бицунеб буго классалда чан чи гIодов чIезе бегьулебали. 2013 соналъул приказалда хъван букIана гьадин: «Унтарал яги цIалуда хадур гъоларел лъимал цIалулеб класс батичIони, дарсида гIодов чIезе бегьуларо 25-ялдаса цIикIкIун цIалдохъан», - абун. ЦIияб приказалда хъван буго: «Классалда (группаялда) гIодор чIолел цIалдохъабазул къадар чIезабула санитариялгун эпидемиялъулал къануназдаги СанПиналъул нормативаздаги рекъон», - абун. Гьелде тIадеги, цебеккунисеб документалда букIана пункт 18.1. Гьелда рекъон, «санагIатал шартIал ругони, цо-цо дарсазда, курсазда, модулазда класс бикьизе бегьулаан группабазде». ЦIияб документалдаса гьединаб пункт тIубанго нахъе бахъун буго.\nЩиб гьелъие гIилла? Хал гьабилин СанПиналъул. Приказалда абулеб буго, классалда 25-ялдаса гIемер цIалдохъан вукIине бегьуларин абун. Гьелдаго цадахъ рехсон руго нормативалда рекъон кабинеталъул рукIине кколел квадратиял метрабиги: тIолабго классалъе цадахъго дарс кьолеб бугони, цо цIалдохъанасе букIине ккола кIигогун бащдаб квадратияб метра ва группаялъе дарс кьолеб бугони - лъабгогун бащдаб квадратияб метра. Гьелде тIадеги, нормативазда хIисабалде босун гьечIо кабинеталда жанир рукIунел шкафаз ва цогидаб къайиялъ кколеб бакI. ТIоцебесеб партаялдаги классалъул хъорщодаги гьоркьоб тезе ккола кIиго метрагун кIикъого сантиметралъул манзил.\nЦIияб приказалда рекъон классалда вукIине бегьула 25 цIалдохъан, амма кабинеталъул гIатIилъи букIине ккола лъабкъоялда кIигогун бащдаб квадратияб метраялдаса дагь гуреб. Кабинеталда лъолеб къайи хIисабалде босани - гьелдасаги гIатIидаб.\nГьанже ургъеха, Дагъистаналъул чан школалда ругел цIияб приказалда рекъон цIали гIуцIизе санагIатал шартIал? Кин цIунилел СанПиналъул тIалабал гIемер цIалдохъаби ругеб школалда? МахIачхъалаялда гIезегIан руго 35-40 цIалдохъан вугел классал. Кин рекъезабилеб гьезул цIали цIиял тIалабазде? РекъезабичIони, школалъул администрациялъухъа гIакIа бахъила. ШартIал гьечIони, цIалдохъаби рокъорейищха ритIилел, кабинетал гIоларинги абун? 2013 соналъул приказалъ школалъул директорал дагьалниги цIунулел рукIана Роспотребнадзоралъ гIакIа бахъиялдаса. Гьанже, ай цIияб проект къабул гьабун хадуб, гьелъие рес хутIулебго гьечIо.\nЦIияб приказалда гьечIо пункт 18.1 - гьелъ ихтияр кьолаан класс группабазде бикьизе. Щибаб классалда 25 цIалдохъан таниги, гIеладай кабинетал школалда? Пандемиялда бан Роспотребнадзоралъ тасдикъ гьарурал нормативаздаги абулеб буго цо классалда 15-ялдаса гIемер цIалдохъан вукIине бегьуларин абун. Гьедин гьабуни, кабинеталги гIоларо, ралагьизе ккола учительзабиги. Класс-комплектазул къадар гIемерлъараб мехалда цадахъго гIемерлъула дарсал- сагIтазул къадарги. Гьел дарсал кьезе тIадеги учительзаби ралагьани, школалъул моцIрол харжазул фондалде кисан бачIине бугеб тIадеги гIарац?\nГьединал захIматал суалалгун хIадурлъулел руго республикаялъул школал цIияб цIалул соналде.\nПрочитано 121 раз\tПоследнее изменение Вторник, 11 августа 2020 09:56\nДругие материалы в этой категории: « Секции с 3-х лет или куда отдать ребёнка?\tЛъикIаб хIасилалде ишанги босун »\n10:56, 30 ноября 2020, 423\n10:53, 30 ноября 2020, 436\n10:50, 30 ноября 2020, 428\n10:44, 30 ноября 2020, 436


КАНЛЪУКЪАЗУЛ ОБЩЕСТВОЯЛЪ Х1АЛТ1УЛ Х1ИСАБ КЬУНА. - 30 Апреля 2017 - Хунзахская Газета "Сельский труженик, Росдал захIматчи"\nГлавная » 2017 » Апрель » 30 » КАНЛЪУКЪАЗУЛ ОБЩЕСТВОЯЛЪ Х1АЛТ1УЛ Х1ИСАБ КЬУНА.\nКАНЛЪУКЪАЗУЛ ОБЩЕСТВОЯЛЪ Х1АЛТ1УЛ Х1ИСАБ КЬУНА.\nДагьаб цебег1ан Хунзахъ централияб библиотекаялда т1обит1ана Хунзахъ бугеб районазда гьоркьосеб беццазул г1уц1иялъул конференция. Гьелда г1ахьаллъи гьабуна районалъул нухмалъиялъ, беццазул республикаялъулаб г1уц1иялъул председателасул заместитель Хадижат Г1исакъовалъ, пенсионнияб фондалъул, социалияб рахъалъ, халкъ ц1униялъул централъул вакилзабаз рехсолеб г1уц1иял гъорлъе бачунеб лъабабго районалъул канлъукъаз ва цогидазги.\nДанделъаразе саламги кьун тадбир рагьана районалъул канлъукъазул обществалъул председатель Камил Жамалудиновас. Жиндирго к1алъаялда гьес бицана араб соналъ жидецаго гьабураб ва хадубккунги гьабулеб бугеб х1алт1ул, бицана пачалихъалъул рахъалдасан щолеб кумек мукъсанаб гурони гьеч1ониги жидеца спонсорал ралагьунги, цогидаб нух батунги, канлъукъазул мурадал ц1унизе ва гьезул т1алаб-агъаз гьабизе бажарараб х1аракат бахъунилан.\nРайоналъул бет1ер Саг1ид Юсуповас абуна жив х1адурав вугин администрациялъул рахъалдасан канлъулазе к1вараб кумек гьабизеян.\nАраб соналъ г1уц1иялъ т1обит1ун буго 6 данделъи, гьениб гьоркьоб лъун буго 42 суал. Бач1ун буго 58 г1арза, гьезул 47ялъе жаваб гьабун буго, 11 бит1ун буго иш т1аде кколел идарабазде. Обществоялъ гъорлъе бачунеб Хунзахъ, Унсоколо ва Хьаргаби районазда учеталда вуго 262 чи, гьезда гьоркьоса 148 чи ккола нилъер районалдаса. 2016 соналда т1обит1ун буго лъабго бат1ияб тадбир. Араб соналъ гьезие бач1ун буго 692000 гъурущ. Социалияб комиссиялъ хал-шал гьабулеб буго кинал шарт1азда канлъукъал г1умру гьабун ругелали ва ресукълъиялда ругезе кумек гьабулеб буго. Гьединго гьеб комиссиялъул инвалидазда гьоркьор рикьулел руго тифлотехникиял т1аг1алаби ва цогидабги къайи-къоно. К1удияб к1вар кьолеб буго инвалидал г1адатал шарт1азда г1умру гьабизе ругьун гьариялдеги. Гъоркьисала гьез г1ахьаллъи гьабун буго республикаялъулаб шашкабазул ва шахматазул чемпионаталда. Социалияб страхованиялъул фондалдасан щун буго анкьго тифлофлэшплеер, 6 тонометр, 9 термометр ва 8 ЭРВУ. Чара гьеч1ого т1уразаризе кколел суалалгун х1алт1ухъаби унел руго лъабабго районалъул администрациязде.\nАхиралда Камил Жамалудиновас абуна гьаб кинабго х1алт1ул гьабун бажаранин районалъул бет1ер Саг1ид Камилевичасул, гьесул заместитель Асадг1али Г1абдуразакъовасул, спорталъул отделалъул начальник Х1айдарбегов Г1абдулкъадирил ва цогидалги жидее кумек гьабулел спонсоразул, активистазул кумекалдалъунилан ва баркала кьуна гьезие. Данделъараз кьуна жидерго суалалги.


Россиялъул Даптар, Январь 01, 2013\nНиж цо халкъ буго\nРоссиялъул информаАлатазда гIемерал рукIуна Дагъистаналдаса гIурус миллаталъул гIадамал нахъе гочунел рукIиналда сверун макъалаби. ГIурусал гурониги бакIалъул гIадамалги нахъе гочунел ругин гьенисаян жаваб кьола гьединал лъазабиязе республикаялъул статистикаялъул идарабазда. The Jewish Daily Forward абулеб сайталда гьал къоязда кьураб макъалаялда абулеб буго ахираб 20 соналда жаниб Дагъистаналда вукIарав 50 азарго жугьутасул щуазаргогIан чи гурони хутIун гьечIин.\nФедерациялъул Шураялъул вице-спикер Александр Торшиница рикIкIунеб буго Россиялда заман щун бугин эркенго хIара къокъаб ярагъ бичизейин ва гьеб суал референдумалде босизе кколин. Гьелда хурхун хIадур гьабураб ва дагьаб цебегIана Федералияб Шураялда къватIибе загьир гьабун букIана 100-гьумералъулаб документ.\n"КъватIисел улкабазул агенталищ" инсанасул ихтиярал цIунулелищ?\nРоссиялъул пачалихъияб Думаялда рузман къоялда тIосебесеб цIалиялда къабул гьабуна пачалихъиял ва коммерциялъулал гурел идарабазда ай НКОязда сверун къануналда хиса-басиял гьариялда сверун къануналъул проект. Гьелда рекъон къватIисел улкабаздаса грантал щолел идарабазе кьолеб буго «къватIисел пачалихъазул агент абураб статус» .\nДемьяново. Миллияб рокьукълъийищ берчlегlерлъийищ?\nРоссиялъул Киров икълималъул Демьяново росулъ 22 июналда цоцалъ рагъизе ккун вукIана 60гIан чи-дагъистаниялги бакIалъул гIадамалги. Кафеялда кваналеб бакIалда ккараб дагIба-рагIиялдаса хадуб бухIун буго дагъистаналдаса бизнесменасул кафе. РукIана гьеб тунка-гIусиялъул хIасилалда тIадагьго лъукъаралги. Полициялъ ккун вуго конфликт багъариялда щаклъи бугев кIиго чи жеги кIияв валагьулевги вуго.


Коллекция Etezje - My Way\nЭтезье Перла Рект. 25x75\nЭтезье Перла Структура Рект. 25x75\nЭтезье Перла Инсерто Квиат A Рект. 25x75\nЭтезье Перла Инсерто Квиат Б Рект. 25x75\nЭтезье Перла Инсерто Квиат Ц Рект. 25x75\nЭтезье Перла Сигара 2.8x75\nЭтезье Перла Листва Квиат 7.9x75


РАЦ1Ц1АЛЪИ Ц1УНИЗЕ ККОЛА. - 28 Июля 2018 - Хунзахская Газета "Сельский труженик, Росдал захIматчи"\nПятница, 17.08.2018, 08:18 | RSS | Приветствую Вас Гость\n10 Август 2018г.№56-57(10088-10089)\n3 Август 2018г.№54-55(10086-10087)\n27 июль 2018г.№52-53(10084-10085)\n20 июль 2018г.№50-51(10082-10083)\nГлавная » 2018 » Июль » 28 » РАЦ1Ц1АЛЪИ Ц1УНИЗЕ ККОЛА.\nРАЦ1Ц1АЛЪИ Ц1УНИЗЕ ККОЛА.\nУнкъабилеб сон сверулеб буго районалда САХ Благоустройство абураб г1уц1и х1алт1изе лъугьаралдаса. Гьеб заманалда жаниб г1уц1иялъ ц1айи бугеб х1алт1и гьабуна районалда рац1ц1а-ракъалъи ч1езабиялъе. Жакъа къоялда районалда рац1ц1а-ракъалъи ц1униялда хурхун бугеб ах1вал-х1алалъул, жидерго х1алт1и г1уц1ун бугеб къаг1идаялъул ва х1алт1улъ дандч1валел ругел зах1малъабазул нижее бицана г1уц1иялъул ц1ияв нухмалъулев Дибиров Мух1уца.\n-Мух1у Г1умардибирович, сунда хурхараб бугеб нужер г1уц1иялъул х1алт1и, кинал ругел цере лъурал аслиял масъалаби?\n-Нижер аслияб масъала буго районалда рац1ц1а-ракъалъи ч1езаби, ч1араб гъвет1-хералда хадуб хъулухъ гьаби ва сверухълъи берцинлъизаби.\n-Кинаб даражаялда бугеб жакъа районалда рац1ц1алъи ц1униялъул иш?\n-Бит1араб бицани, гьабсаг1аталда лъик1аб х1ал гьеч1о. Г1аммаб къаг1идаялъ г1адамазул гьеб суалалда хурхун кьуч1дасанго пикру хисизабизе к1ваниги районалъул нухмалъиялдаса Саг1ид Юсупов аралдаса нахъеги добго кьишни-къулалде сверизехъин буго район. Гьев бет1ерлъун вугеб мехалда кутакалда к1вар кьолаан рац1ц1а-ракъалъи ц1униялде. Щибаб моц1рол ахиралда т1орит1улаан субботникал, г1адамал ах1улаан рац1ц1алъи ц1униялде. Гьанже гьеб рахъалде г1ураб к1вар кьолеб гьеч1о, т1аса пача реханинги абун бичча-бихъан тун буго. Г1уц1абаз жидедаго сверухъ бугеб бак1гицин бак1арулеб гьеч1о, субботниказдеги ц1акъ дагьал гурони г1адамал рахъунел гьеч1о. г1адамазда рак1алде кколеб буго рац1ц1алъи ч1езаби г1иц1го районалъул нухмалъулесе г1оло гьабулеб жо бугилан. Щивав чиясе жиндирго рукъг1адин бокьизе ккола районги росу-ракьги, гьеб мехалда гурони г1адлу-низам лъугьинаро.\n-Кинаб къаг1идаялда г1уц1ун бугеб нужер х1алт1и?\n-Аслияб къаг1идаялъ нижер х1алт1и бук1уна хундерил т1алъиялда. Нижер киналниги руго 20 х1алт1ухъан, гьезде т1адеги сезоналъулал х1алт1ухъаби-2 лъалъадухъан ва 2 вецарухъан. Буго кьишни баччулеб, лъим баччулеб техника ва цо экскаватор. Нижеца хъулухъ гьабула 16 росдае. Щибаб росдал рук1уна гьенибе кьишни баччулеб машина хьвадулел хасал рихьизарурал къоял. Нижер х1алт1ухъабаз щибаб къойил бак1арула райцентралда бугеб аслияб къват1, анкьида жаниб 1-2 нухалъ бак1арула Бух1нат1аса Г1ободе щвезег1ан нухги. Гьедин нижер х1алт1ухъабазул цониги х1алт1изе рахъинч1ого ч1араб къо бук1унаро.\n-Нилъер районалда кьишни-къулалъул утилизация гьабизе рес гьеч1ищ?\n-Цох1о нилъер районалъе гуребги сверухъ ругел районазегицин ц1акъ лъик1аб х1алт1и бук1инаан гьеб. Амма гьеб буго ц1акъ багьа хирияб суал. Гьениб цадахъго бук1ине ккола кьишни бат1а гьабулеб ва гьелъул переработка гьабулеб цехги. Палх1асил, гьабсаг1ат улкаялдаги республикаялда финансазул бугеб зах1матаб х1алалда рекъон, г1агараб заманалда нилъер районалъе гьединаб жо щвей щакаб иш буго.\n-Кинаб х1алт1и гьабулеб нужеца районалда ч1араб гъвет1-хералда хурхун?\n-Гьабсаг1аталда нижер гъвет1-хералда хурхун гьабулеб х1алт1и гьеч1о. Г1араниб лъим гьеч1олъиялъ нижер лъим баччулеб машина гьеб росдал г1адамазе лъим ч1езабулеб буго. Исана ц1адал гьарзаяб рииги бугелъул, нижеца гъут1би жеги лъалъазе ккеч1о. Бух1араб рии бач1ун бук1арабани т1аде цоги машина балагьунги яги цогидаб нух батунги гъут1би лъалъазе кколаан. Жиде-жидер ракьалда ч1арал гъут1бузда хадуб хал-шал гьабизе т1адкъарал г1адамазги т1алаб гьабулеб гьеч1о.\n-Илълъа маг1арда бугеб полигоналда цо-цо ц1а рек1ун бихьула, гьединго цо-цо кьишнидул къалал ц1езеги ц1ун сверухълъиги мусоралъул ц1ун бук1уна. Щиб дуца абилеб гьелда хурхун?\n-Илълъа маг1арда бугеб полигоналда ц1а лъица бакулебали дида ч1ванкъот1ун абизе к1оларо. Лъик1аб бук1инаан гьениб хасав хъаравул тезе нижер рес рекъолебани. Гьенире зама-заманалдасан уна махх-к1ач бак1арулел г1адамал, гьезг1аги гъолеб батилаха ц1а.\nКъалал ц1едал, гьел ч1ехьезе кват1иялъе г1илла буго цо-цо нижер машинаби хвей. Щибаб къоялъ х1алт1илеб бугеб техника хвеч1ого бук1инищха.\n-Кинал ругел нужер х1алт1улъ аслиял зах1малъаби?\n-Бищун аслияб зах1малъи буго г1ураб къадаралда техника гьеч1олъи. Нижее чара гьеч1ого х1ажат бугоан жеги цо мусор баччулеб машина ва хъулухъалъулаб машина. Цоги нижер х1алт1ухъабазе к1удияб квал-квал буго г1адамаз бегьулебги бегьуларебги кьишнидул къалахъе балеб бук1иналъул. Мисалалъе, рокъоб бух1изе бегьулеб кагъат-хъарщидул, ящиказул ц1ун рук1уна къалал ва гьез г1емераб бак1ги ккола. Гьединго камуларо цо-цо минаби ралеб ялъуни ремонт гьабулеб бак1алдаса бахъараб мусор къалазде жанибе бан, х1атта, магъилъе ч1ехьон ратарал х1ужжабигицин. Гьединал г1адамаздехун дир гьари буго, г1емераб къадаралда бугеб мусор, къалабахъе яги цоги цебеккараб бак1алде ч1ехьеч1ого, бач1инахъего полигоналде базе айилан.\n-Ахиралдаги щиб дуца абилеб районцоязда?\n-Т1оцебе бокьун буго газета гьоркьоб ккун киналго субботникалда г1ахьаллъи гьабулел г1адамазе ва к1вах1 тун х1алт1улел дирго х1алт1ухъабазе к1удияб баркала кьезе.\nРайонцоязда гьаризе бокьун буго рац1ц1алъиги нилъер берцинаб т1абиг1атги ц1унеян. Диналъги нилъ гьелде ах1улел ругелъул. Г1емер ккола г1адамаз т1абиг1аталде х1ухьбахъи гьабизе араб мехалда, жидедаго хадуб мусор бак1арич1ого тун батарал х1ужжаби. Гьеб жидерго рокъоса къват1иб лъугьаралдаса хадуб кибе баниги ургъел гьеч1о нилъер г1адамазе. Ч1ах1иязда гьаризе бокьун буго лъималаз г1одобе мусор рехулеб бихьани, гьезда гьеб бегьулареб иш бугилан бич1ч1изабеян ва жидецагоги рехугеян. Бищун цебе рокъосан, эбел-инсуца малъун кьезе ккола лъималазе гьединаб тарбия.\nНижеца дагьаб цебег1ан райцентралдаги Г1аранибги аслиял къват1азда ва г1емерал г1адамал рак1арулел бак1азда лъуна къогог1ан урна. Хьул буго гьелдалъунги чороклъи дагьлъилилан.\nПросмотров: 64 | Добавил: NiGMaT | Рейтинг: 0.0/0


Кив вугев АхIмаддибиров МахIамад?\nЛъабго къоялъ кив вугевали лъалев гьечIо МахIачхъалаялъул цIех-рех лъугIизегIан, заманалъ гIадамал жанир тIамулеб туснахъалда вукIарав АхIмаддибиров МухIамад.\nГьев 24 февралалда полициялъулаз малъараб гьабичIилан абун багьанаги батун административияб тамихI гьабун, анцIго сордо-къоялъ туснахъ гьавун вукIун вуго. Гьес малъараб гьабичIин низам цIунулезулин аби гьеб гьереси бугила, гьелъие нугIлъи гьабизе чанги чиги вугин лъазабулеб буго АхIмаддибировасул адвокат Ильясов ХIамзатица.\nГьесул рагIабазда рекъон низам цIунулез ургъун бахъун багьанаги батун туснахъ гьавун вукIун вуго гьев. Щай гурелъул гьев тIагIарав исана февралалъул байбихьуда Буйнахъск мухъалъул Гъоркьагъаздануши ккараб чIвай-хъвеялда хурхун рагьараб такъсиргьабиялъул ишалъулъ нугI вукIун. Гьеб росулъ вахIшиго херал рос-лъади чIван ратун рукIана. ЧанцIулго нусал кьабун, хъун инжит гьарун гьелгун, гьезул рокъоса 200 азаргогIан гъурущги босун тIагIун ратун рукIана такъсирчагIи. Жидецаго гьабуралъул лъалкIал тIагIинаризе чIваразул минаялда цIаги гъун буго гьез.\n«Эркенлъи» радиоялъулгун букIараб гара-чIвариялда адвокат Ильясов ХIамзатица бицана щуабилеб марталъул радакь къватIиве виччазе кколаанила МухIамад, амма гьев туснахъалъуса тIагIун ватанилан.\nИльясов ХIамзат: «Гьев къватIиве виччазе кколеб мехалда радакь лъабгоялда дунги гьесул гIагарлъиги щвана МахIачхъалаялъул цIех-рех лъугIизегIан заманалъ гIадамал жанир тIамулеб туснахъалде. Гьениб нижеда лъазабуна гьев сагIаталъ цеве къватIиве виччанила жидецайилан. Къануналда рекъон бихьизабураб заманалдаса цебе гьев къватIиве виччазе ихтияр букIинчIо гьезул. Гьелдаса нахъе кив вугевали лъалеб гьечIо МухIамад. Полициялдаги абулеб буго жидер гьанив гьев гьечIилан».\nМахIачхъалаялъул туснахъалдеги гIемер адвокатас ва туснахъазда бугеб ахIвал-хIалалда хадуб халкколеб жамгIияб комиссиялъул гIахьалчагIазул гIемерал гIарзазда рекъон вачун вукIун вуго гьев кIиабилеб марталда. Гьелде щвезегIан Буйнахъскалъул жанисел ишазул бутIаялда вукIун вуго гьев. Гьениб чIарбида гурони вега-вахъине бакI букIун гьечIо гьесие, квеназавулев вукIун гьечIо гьев. Лъабго къоялдасан гурони гьесухъе адвокатги виччан гьечIо.\nАхIмаддибировасул гIагарлъиялъ жиндиргун къотIи-къайги гьабун гьесул адвокат жив вугин абурал документал гьеб полициялда рихьизаруниги, МухIамадилгун оперативиял тадбирал тIоритIулелъул гьезул гьенив вукIунев жидерго адвокат гурони жив ахIичIин гьезилан бицана Ильясовас. Гьениб жанив тIамураб бакIашлда гьесие гIазаб кьолеб букIиналдаги щаклъи бугила жиндирилан абуна гьес.\nГьеб кинабго АхIмаддибировасда гьел гIадамал чIваялъул гIайиб жиндаго тIаде босизабизелъун гьабулеб иш бугин абулеб буго Ильясовас.\nИльясов ХIамзат: «МухIамад гьеб такъсиргьабиялъул щаклъи бугев чицин гуро, гьев вуго гIицIго нугI. Гьев чIвай-хъвей ккараб мехалда тIубан батIияб бакIалда вукIараблъи чIезабун буго, гьелъие гIемерал нугIзалги руго. Гьелда т Iадеги АхIмаддибиров вуго кIиабилеб группаялъул сакъатлъи чIезабурав чиги. Низам цIунулезе гьеб киса-кибего ахIи – хIур бахъараб такъсиргьабиялъул иш рагьизе къваригIун буго.\nГьеб гьабурал чагIи ралагьизеги бажаринчIого лъиде реххунги гьеб тIаде реххизе хIаракат бахъулеб бугин гьезилан кколеб буго дида. Гьев МухIамадги гьенивго туснахъалдаго вугин, нугIасул бакIалдаса гьесул такъсирчи вахъинавизе къваригIун букIиналда щаклъи буго дир. Гьанжеги гьенив жанив тIамун гьесие гIазаб кьолеб батизеги бегьула. Цебеги гьесие гIазаб кьолеб букIараблъи тохтурзабазги тадсикъ гьабуна».\nУФСИНалъул пресс-хъулухъалъул нухмалъулев ХIасанов ГIамирханица «Эркенлъи» радиоялъе баян гьабуна гьев АхIмаддибиров МухIамад жанив тIамун гьечIила, виччазе кколеб заманалда эркен гьавун вукIанила гьевилан.\nИльясов ХIамзатица гьеб туснахъалъул хIалтIухъабазда тIасан гIарза хъван вуго республикаялъул прокуратураялде.


ГIали МухIамадгIалиев гьавуна 1961 соналда Гумбет районалъул ЛъаратIа росулъ. КватIичIого гьесул хъизан гочана МахIачхъалаялде. ЦIалана тахшагьаралъул №38 школалда. Хадув цIалана МахIачхъалаялъул культпросвет училищеялда. ХIалтIана «Лезгинка» ансамблялда. Хъулухъ гьабуна Армиялда. ЛъугIизабуна Дагъистаналъул пачалихъияб университеталъул юридикияб факультет.\nКиса-кибего ГIалил божараб ва ракIрагьараб гьалмагълъун букIана Кьурди. Гьаниб гьеб рагIи кIудияб хIарпалдасан хъваниги бегьила – гьеб букIана, буго ва хутIизеги буго гьесие гIумруялъул магIналъунги. Гьеб ккола гьабсагIаталдаги гьесул къисматалъул кIиабилеб хIухьеллъун.\nГIали МухIамадгIалиевас нухмалъи гьабулеб «ВатIан» гIолилазулгун лъималазул ансамбль машгьураб буго дунялалъул гIемерал улкабазда. ГIемерал соназ ГIали МухIамадгIалиев хIалтIана Хьаргаби районалда. Районалъул искусствабазул школалъе кьун буго гьесул цIар.\nГьев ккола Дагъистан ва Чачан Республикабазул халкъияв артист, РФялъул искусствоялъул мустахIикъав хIаракатчи.\nЦояб къададасан валагьарав имам Шамилги, гьесда дандритIун рарал Расул ХIамзатовасулгун дида лъаларев чиясул сураталги, рамкабазда жанир лъурал грамотабазгун баркалаялъул кагътаз бацараб цогидаб къедги, шкафалда жанир лъурал гIемерал кубокалги, къватIисел улкабаздаса рачIарал сувениралги, кьурдухъабазул сураталги. Гьеб киналдаго гьоркьов гIодов чIарав ГIалиги. Гьедин цебечIезабизе бегьула дунялалдаго машгьураб «ВатIан» ансамблялъул директорасул гьитIинабго кабинет.\nНижер гара-чIвари гьоркьоб къотIизабулеб букIана ГIалида 60 сонил юбилей баркизеги, хIалтIул ишалъ щиб-щибниги гьикъизеги зама-заманалдасан жанире раккулел, тIокIалъ чIечIого гьесул кабинеталъул нуцIа цIацIалел чагIаз.\nБайбихьудасаго нижедаги бичIчIана щибаб жоялъе гьес заман цIан букIунеблъи, гьединлъидал нижер гара-чIвариги репетициялда гьоркьоб хIухьбахъизе кьураб заманалда жаниб лъугIизабизе кколеблъи.\nДов Расулида цадахъ къададасан балагьарав чиги ДАССРалъул халкъияв артист Казим Манафов вукIин лъана хадуб. Щуго сон барав ГIали МахIачхъалаялъул Пионеразул рокъов 10 соналъ гьес куцан вуго кьурдизе.\nМикьго сон барав ГIали Дагъистаналдаса делегациялда цадахъ гIахьаллъана 1969 соналда Москваялда тIобитIараб литератураялъулгун искусствоялъул фестивалалда. Гьелдаса хадуб «Палугьан» абураб фильмалда гьес хIана гьитIинав палугьанасул рольги.\nАнкьабилеб классалда цIалулеб мехалда ахIулев вукIун вуго ГIали школазда, политехникияб институталда кьурдаби лъезе. Гьелъие киналгIаги шартIал рукIинчIолъиялъ, тIагърал, рачалаби, хунжрул, картоналда тIад сураталги рахъун гьарулаанин ракIалде щвезабула гьанже гьес. Гьедин лъолел рукIун руго узбеказул, латишазул, гуржиязул ва цогидазул кьурдаби.\nХадуб МахIачхъалаялда культпросветучилищеги лъугIизабун, ГIали ана армиялде. Гьенивги гьев кьурдулаан Северияб Кавказалъул рагъулаб округалда гъорлъе унеб Краснознаменный ансамблялда.\nГьединго Танхо Израиловасул гьариялда рекъон, цо заманалда «Лезгинкаялдаги» хIалтIулев вукIана ГIали.\nДидаго гIадин, гIемерисездаги ккола гьев Хьаргабисаян. Амма ГIали вуго Гумбет районалъул ЛъаратIа росулъа. Хьаргабиве гьев искусствоялъул школа гIуцIизе ахIун вуго гьеб районалъул культураялъул отделалъул нухмалъулев МухIамадзагьир МухIамадовас.\nГьелдаса хадуб, МахIачхъалаялде тIад вуссиндал, «ВатIан» ансамблялъе кьучI лъуна ГIалица.\n- Хьаргаби хIалтIулеб мехалда байбихьана нижеца концерталги росун тIубараб Дагъистан сверизе. Гьединго республикаялъул филармониялда цере рахъана ниж сагIатгун бащдалъ халатбахъараб концертгун. Иосиф Матаевгун цадахъ тIолабго «Лезгинка» ансамбльги бачIун букIана нижехъ балагьизе. Гъоб мехалда гъоз кьурдуларел Кавказалъул халкъазул кьурдаби рихьизаруна нижер лъималаз. Гьеб мехалда Иосиф Матаевги вукIана виххун хутIун, бихьуларищинха доба магIарухъ, гьедигIан шартIалги гьечIеб бакIалда гьел куцан ругеб куцилан.\nГьелдаса хадув дун МахIачхъалаялде ахIана учитель Казим Манафовас – жинца гьаб «Мой Дагестан» (ДГУялъул ансамбль – авт.) духъе кьолеб бугин абуна гьес. Доб мехалда МахIачхъалаялъул Пионеразул рукъалъул директорлъун йикIарай Людмила Путербротги чIана жидееги къваригIун вугин мунилан. Гьедин байбихьана кIиябго ансамблялъул хIалтIи цадахъ бачине. Пионеразул рукъалда цебе гIуцIана цIияб ансамбль, гьелъие «ВатIан» абураб цIарги Людмила Путербротица кьуна. Амма хадуб Расул ХIамзатов вукIана дида гьеб магIарул рагIи гурилан.\nПалхIасил, гьеб «ВатIаналъ» къватIире риччарал лъималазул тIоцебесеб кьер цIализе-хIалтIизе добе-гьанибе инчIого букIинелъун, «Имамат» абураб концерналъул квербакъиялдалъун нижеца гIуцIана «Имамат» абураб ансамбльги. Профессионалиял кьурдухъаби рукIана гьенир. Амма чанго соналдасан биххана гьеб. Хадуб мунагьал чураяв ХIажи МахIачевасул кумекалдалъун гIуцIана «Кавказ» абураб ансамбль. КватIичIого гьелъулги гьадабго къисмат ккана. ХутIана цохIо «ВатIан». Гьеб буго «Лезгинкаялъеги» гьелда релълъарал машгьурал цогидал ансамблязеги кьурдухъаби гIезарулеб бакIлъун. Дица ругьун гьарурал лъимал хадурккун халкъиял артисталлъун рахъана. Масала, гьезул цояв гьабсагIаталда Америкаялда вуго. «Лезгинкаялда» солисталлъунги руго гьел.\nГьединго музыкаялдагун хореографазда хадур къватIиреги унаро ниж, гьелги нижерго рукIуна.\n- ГIали, цо-цо кьурдухъабаз бицуна къватIиса улкабазде индал, батIи-батIиял гIиллабазда бан, жидеца программа хисизабизе кколила. Масала, паркет ккураб чIабар хвелилан хIинкъун, цоязе гьукъун бугоан хунжрул гIодор речIчIулеб кьурди бихьизабизе.\n- Нижерги ккана гьелдаго релълъараб жо. Гьединлъидал гьеб кьурди программаялда гьоркьоса нахъе бахъана. Амма, гьеб хисун, дицаго цогидаб кьурди бихьизабуна сценаялда, гьенибго ургъун.\nЦогидаб нухалдаги гьебго хунжрузул кьурди бихьизабулел рукIана ниж Тринидад ва Тобаго абураб пачалихъалда (Венесуэлаялдаса рикIкIад гьечIеб бакI – авт.). Англиялде арал чагIиха ниж гьениреги щун рукIарал. ЧIабар цIакъго цIвакарабищ букIарабали, гьелда рекIунги чIечIого, нахъе кIанцIун рачIунел рукIана дица цабзазги ккун, нахъехун рехулел хунжрул. Цинги сценаялда нахъасан дие ракI-макI гьабулел, воре, мун къуркьугейин, диде ахIдезе лъугьана сапаралъ цадахъ рукIарал ХIажи ГIабашиловги Залимхан Хангереевги. Лъабабизеги хунжрул рехизехъин вукIарав дица махсара гьабуна залалъе, гьалейин, гьанже дица диего харакири (чохьолъ ханжар къазаби) гьабизехъин бугилан. Воре-вореян, жидерго мацIалъ цо жал ахIизе, кверал хьвагIизе гIадамалги лъугьана. ТалихIалъ, лъабабилеб нухалда къан чIана чIарбида хунжрул. Гьеб мехалда рохана, хъатал чIвазе байбихьана гIадамаз.\nХадур щвана Санта-Лусиялде (Аргентина). Хунжрузул кьурди байбихьизехъин вукIаго, «Ноу, ноу!» абун ахIдезе жуяна цо гIадан. Гьедин батани, телилан, чIана дунги. Гьелъул бакIалда цойги кьурдиги бихьизабуна.\nБатIи-батIияб бакIалда батIа-батIайисан бичIчIула нилъер культура, цо-цо бакIалда бичIчIизего бичIчIуларо. Масала, Тринидад ва Тобагоялда гIадамал, хъаталги чIвачIого, руцIцIухIун чIана ниж кьурдун рахъиндал.\nСанта-Лусиялда абуни залалда рукIарал лъимал рекIедаса ун релъанхъизе журана нижер ансамбль кьурдун бахъинегIан. Щиб лъугьа-бахъунеб бугебали бичIчIичIогоха гьезда. Лъималазе кьолеб концерт букIана гьеб. Цо заманалда нижер кьурдухъан вачIунев вуго дида аскIове, гъол щай релъулел ругелали гьикъизе. Валлагь, нужги рачIун рохун рукIинарищха гьелин, махсара гьабуна дицаги.\n- Гьанже кьурдизе рачIунел лъимал дагьлъунищ ругел яги гIемерлъунищ?\n- Дагьлъун руго. Пандемиялда бараб жоги батила гьеб. Цебе 600-ниги лъимер букIунаан гьаниб. Гьанже 400 батила. Ругьун гьарула анлъго сон баралдаса 16 сон базегIан. Хадур гьел уна ясли-ахазда, школазда ругел лъимал куцазе (жидеего гIарац гьабизе). Бокьарал чагIи культпросветучилищеялде, культураялъул факультеталде цIализеги уна.\nЛъималазул цо къадар спорталде руссунги ругоха (ММА, каратэ). Гьелъги дагьлъун руго кьурдизе рачIунел. Амма цIакъго зарал бугеб жо гуроха гьаб – кьурдабазде хьвади. Кьурдизе лъаялда цадахъго гIадлуги бугелъул гьаниб. Черхги лъадарула.\n- Гьанже диниял гIолохъаби гIемерлъулел руго. Гьединлъидал кьурдизе диналъ гьукъараб бугин абулел чагIиги рукIунел ратила?\n- РукIинарищха. Цо чанго соналъ цере хIежалда рукIана ниж. МахIачхъалаялда, Малыгинил къотIноб бугеб мажгиталда имамлъун вукIарав Идрис-хIажида гьениб цояс гьикъана кечI ахIизе бегьулищан. АскIов чIун Маданиги (Ибрагьимов – авт.) вукIана. Гьеб мехалда Идрис-хIажица абуна бегьуларила, чан нухалъила жинца Маданидаги абураб кечI ахIизе бегьуларин. Цинги Маданица жаваб кьуна Аллагьас кьураб гьунаралда щибдилаха жинца гьабилебин абун. Дица тIаде жубана Аллагьги, Аварагги, имамзабиги ракIалде щвезарун ахIулеб бугони, щай гьеб ахIизе бегьуларебилан. Дихъ балагьунги чIун, Идрис-хIажица щибго абичIо гьелда данде.\nХадуб аскIов вукIарав цогидас цIидасан гьикъана Идрис-хIажида кьурдизе бегьулищин. Кутакалда бегьулилан абуна гьес, салуда тIад зарги кьабун.\nГьадинаб магIна буго кьурдизе бегьиялъул. Чи кьурдизе бегьула ясгун, яцгун, эбелгун, лъадигун. Гьелгун кьурдулеб мехалда гIадинаб хIурматияб бербалагьи букIине ккола чияр чIужугун кьурдулев вугониги. Гурони, гьелдехун кинабгIаги цIекIлъи загьир гьабизе бегьуларо. Гьединлъидал дие бокьуларо дида лъаларей яс дидаго данде яхъине. Нагагь яхъаниги, дица гьей цеечIезаюла чIужугIадан гIадин гурей, бакъ-моцI гIадин. Гьединго васасулгун ясалъул кьурдул магIнаги ккола хIакъикъаталда цIумазул роржен бихьизабилъун. Нужеца халккве цо гьаваялда гьез гьабулеб рорженалъухъ.\nГьединго ракIалде щвезабе нилъер умумул кьурдулел рукIараб куц, гьез цоцада гьоркьоб толеб букIараб кIудияб манзил.\nМунагьал чураяв Жамалудин Муслимов абун вукIана дир учитель, тумазул Чукна росулъа хореограф. Гьев чияс, магIарухъеги хьвадун, цо-цоккун ралагьана, нилъее нахъе цIунун тана щибаб росдал, халкъалъул кьурдаби. Амма гьесул хIакъалъулъ гIемер бицунеб рагIуларо. МахIмуд Эсенбаевасгицин абун букIана гьев чи жиндир мугIалим кколилан.\nДун Хьаргаби хIалтIулеб мехалда гьениб лъабго моцI бана Жамалудиница. Дица консультантлъун вачун вукIана гьев гьениве. Гьеб мехалда дица лъуна Кубачиязул кьурдиги тумазул «Чаргъу-Даргъуги». Гьелъухъ балагьун хадуб, магIу кIанцIана Жамалудинил бадиса, гьедигIан лъикI гьеб лъезе духъа бажарилин ккун букIинчIинги абун.\nГьебго жо Москваялда гуржиязги абуна нижеда – гIачIарули (аджаразул) кьурди бихьидал, кутакаб цIар-рецц гьабуна гьез, унго-унгоял гуржиял гIадин кьурдулел ругилан.\nГьединлъидал щибаб халкъалъул кьурдуе къимат гьеб халкъалъул вакилзабаз кьураб лъикIаб букIуна.\nПрочитано 67 раз\tПоследнее изменение Пятница, 29 октября 2021 14:52\nДругие материалы в этой категории: « Авар театралъ нуцIби рагьана\t«МагIарул игитасул» кьурди гьабизе лъалищ нужеда? »